CELEX: E2014C0117
Language: mt
Date: 2014-03-12 00:00:00
Title: Deċiżjoni tal-Awtorità ta' Sorveljanza tal-EFTA Nru 117/14/COL tat- 12 ta' Marzu 2014 Li temenda għall-erbgħa u disgħin darba r-regoli proċedurali u sostantivi fil-qasam tal-Għajnuna mill-Istat billi tadotta Linji Gwida ġodda biex tippromwovi investimenti ta' finanzjament ta' riskju u billi ttawwal il-Linji gwida eżistenti dwar l-Għajnuna mill-Istat għall-promozzjoni ta' investimenti ta' kapital ta' riskju f'intrapriżi żgħar u ta' daqs medju

11.12.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 354/62
            
         DEĊIŻJONI TAL-AWTORITÀ TA' SORVELJANZA TAL-EFTA
   Nru 117/14/COL
   tat-12 ta' Marzu 2014
   Li temenda għall-erbgħa u disgħin darba r-regoli proċedurali u sostantivi fil-qasam tal-Għajnuna mill-Istat billi tadotta Linji Gwida ġodda biex tippromwovi investimenti ta' finanzjament ta' riskju u billi ttawwal il-Linji gwida eżistenti dwar l-Għajnuna mill-Istat għall-promozzjoni ta' investimenti ta' kapital ta' riskju f'intrapriżi żgħar u ta' daqs medju
   L-AWTORITÀ TA' SORVELJANZA TAL-EFTA (“l-Awtorità”),
   WARA Li KKUNSIDRAT il-Ftehim dwar iż-Żona Ekonomika Ewropea (“il-Ftehim taż-ŻEE”), b'mod partikolari l-Artikoli minn 61 sa 63 u l-Protokoll 26 tiegħu,
   WARA LI KKUNSIDRAT il-Ftehim bejn l-Istati tal-EFTA dwar it-twaqqif ta' Awtorità tas-Sorveljanza u Qorti tal-Ġustizzja (“Il-Ftehim dwar is-Sorveljana u l-Qorti”), partikolarment l-Artikoli 5(2)(b) u l-Artikolu 24 tiegħu u l-Artikolu 1 fil-Parti I tal-Protokoll 3 tiegħu,
   Billi:
   Skont l-Artikolu 24 tal-Ftehim dwar is-Sorveljanza u l-Qorti, l-Awtorità ddaħħal fis-seħħ id-dispożizzjonijiet tal-Ftehim taż-ŻEE dwar l-għajnuna mill-Istat,
   Skont l-Artikolu 5(2)(b) tal-Ftehim dwar is-Sorveljanza u l-Qorti, l-Awtorità toħroġ avviżi jew linji gwida dwar kwistjonijiet trattati fil-Ftehim taż-ŻEE, jekk dan ikun previst espliċitament fil-Ftehim jew fil-Ftehim dwar is-Sorveljanza u l-Qorti jew jekk l-Awtorità tikkunsidra li hu meħtieġ,
   Fil-15 ta' Jannar 2014, il-Kummissjoni Ewropea adottat il-Linji Gwida dwar l-Għajnuna mill-Istat għall-promozzjoni ta' investimenti ta' finanzjament ta' riskju (1) li huma mistennija li jidħlu fis-seħħ fl-1 ta' Lulju 2014. Ir-regoli l-ġodda jistipulaw il-kundizzjonijiet li bihom l-Istati Membri tal-UE jistgħu jagħtu għajnuna biex jiffaċilitaw l-aċċess għall-finanzjament minn kumpaniji żgħar u ta' daqs medju u għall-kumpaniji b'kapitalizzazzjoni medja. Dawn il-Linji Gwida ġodda għandhom jissostitwixxu l-Linji Gwida tal-Komunità dwar l-Għajnuna mill-Istat għall-promozzjoni ta' investimenti ta' kapital ta' riskju f'intrapriżi żgħar u ta' daqs medju (2) mill-1 ta' Lulju 2014.
   Il-Linji Gwida tal-Kummissjoni Ewropea dwar l-Għajnuna mill-Istat biex tippromwovi investimenti b'finanzjament ta' riskju jipprovdu wkoll li l-applikabbiltà tal-linji gwida Komunitarji dwar l-għajnuna mill-Istat għall-promozzjoni ta' investimenti ta' kapital ta' riskju f'intrapriżi żgħar u ta' daqs medju, għandha tiġi estiża sat-30 ta' Ġunju 2014,
   Dawn il-Linji Gwida huma rilevanti għaż-Żona Ekonomika Ewropea,
   Għandha tiġi żgurata l-applikazzjoni uniformi tar-regoli taż-ŻEE dwar għajnuna mill-Istat madwar iż-Żona Ekonomika Ewropea kollha skont l-għan ta' omoġeneità stabbilit fl-Artikolu 1 tal-Ftehim taż-ŻEE,
   Skont il-punt II taħt it-titolu “ĠENERALI” tal-Anness XV tal-Ftehim taż-ŻEE, l-Awtorità, wara konsultazzjoni mal-Kummissjoni Ewropea, għandha tadotta Linji Gwida ġodda dwar għajnuna mill-Istat għall-promozzjoni ta' investimenti ta' kapital ta' riskju li jkunu jikkorrispondu ma' dawk adottati mill-Kummisssjoni Ewropea.
   Il-Linji Gwida ġodda jissostitwixxu dawk kurrenti dwar l-Għajnuna mill-Istat għall-promozzjoni ta' investimenti ta' kapital ta' riskju f'intrapriżi żgħar u ta' daqs medju (3). Sad-dħul fis-seħħ ta' dawn il-Linji Gwida l-ġodda l-applikabbiltà tal-linji gwida għall-promozzjoni ta' investimenti ta' kapital ta' riskju f'impriżi ta' daqs żgħir u medju għandu jittawwal sat-30 ta' Ġunju 2014.
   WARA li kkonsultat mal-Kummissjoni Ewropea,
   WARA li kkonsultat mal-Istati tal-EFTA b'ittra bid-data tat-12 ta' Jannar 2014 dwar is-suġġett,
   ADOTTAT DIN ID-DEĊIŻJONI:
   Artikolu 1
   L-ewwel sentenza tal-paragrafu 80 tal-Linji Gwida dwar l-Għajnuna mill-Istat għall-promozzjoni ta' investimenti ta' kapital ta' riskju f'impriżi ta' daqs żgħir u medju għandha tinqara kif ġej:
   
      
                  “(80)
               
               
                  Dawn il-linji gwida se jieqfu jkunu validi fit-30 ta' Ġunju 2014”
               
            
   Artikolu 2
   Il-linji gwida dwar l-għajnuna mill-Istat jiġu emendati billi jiddaħħlu linji gwida ġodda dwar l-għajnuna mill-Istat biex jippromwovi investimenti finanzjament ta' riskju. Il-Linji Gwida l-ġodda huma mehmuża fl-Anness għal din id-Deċiżjoni u jiffurmaw parti integrali minnu.
   Artikolu 3
   Il-verżjoni bl-Ingliż biss hi awtentika.
   
      Magħmul fi Brussell, it-12 ta' Marzu 2014.
      
         
            Għall-Awtorità ta' Sorveljanza tal-EFTA
         
         Oda Helen SLETNES
         
            Il-President
         
         Frank BÜCHEL
         
            Membru tal-Kulleġġ
         
      
   
   
      (1)  ĠU C 19, 22.1.2014, p. 4.
   
      (2)  ĠU C 194, 18.8.2006, p. 2.
   
      (3)  ĠU C 126, 7.6.2007, p. 19. Suppliment taż-ŻEE Nru 27, 7.6.2007, p. 1. Emendat fil-15.12.2010 bid-Deċiżjoni Nru 484/10/COL.
   
      ANNESS
      
         PARTI III: REGOLI ORIZZONTALI
      
      
         Għajnuna mill-Istat biex tippromwovi investimenti ta' finanzjament ta' riskju
          (1)
      
      1.   INTRODUZZJONI
      
               
                  (1)
               
               
                  Abbażi tal-Artikolu 61(3)(c) tal-Ftehim dwar iż-Żona Ekonomika Ewropea (“il-Ftehim taż-ŻEE”), l-Awtorità ta' Sorveljanza tal-EFTA (“l-Awotrità”) tista' tikkunsidra bħala kompatibbli mal-Ftehim taż-ŻEE l-għajnuna mill-Istat maħsuba biex tiffaċilita l-iżvilupp ta' ċerti attivitajiet ekonomiċi, fejn tali għajnuna ma taffettwax ħażin il-kundizzjonijiet kummerċjali b'tali mod li jmur kontra l-interess komuni. Għar-raġunijiet stipulati f'dawn il-Linji Gwida, l-Awtorità hija tal-fehma li l-iżvilupp tas-suq ta' finanzjament ta' riskju u t-titjib tal-aċċess tal-impriżi żgħar u ta' daqs medju (“SMEs”), l-impriżi żgħar b'kapitalizzazzjoni medja u l-impriżi innovattivi b'kapitalizzazzjoni medja għall-finanzjament ta' riskju huwa ta' importanza kbira għall-ekonomija tal-Istati tal-EFTA kollha kemm huma.
               
            
               
                  (2)
               
               
                  It-tħeġġiġ tal-iżvilupp u l-espansjoni ta' negozji ġodda, speċjalment in-negozji innovattivi u bi tkabbir għoli, jista' jkollu potenzjal kbir għall-ħolqien tal-impjiegi. Għalhekk, huwa kruċjali li l-kumpaniji imprenditorjali jkollhom suq effiċjenti ta' finanzjament tata' riskju sabiex ikunu jistgħu jiksbu aċċess għall-finanzjament meħtieġ f'kull stadju tal-iżvilupp tagħhom.
               
            
               
                  (3)
               
               
                  Minkejja l-prospetti ta' tkabbir tagħhom, l-SMEs jistgħu jiffaċċaw diffikultajiet sabiex jiksbu aċċess għall-finanzi, b'mod partikolari fl-istadji bikrin ta' żvilupp tagħhom. Fil-qalba ta' dawn id-diffikultajiet hemm problema ta' informazzjoni asimmetrika: L-SMEs, speċjalment meta jkunu għadhom żgħar, sikwit ma jkunux jistgħu juru l-kredibbiltà kreditizja tagħhom jew is-sodezza tal-pjanijiet kummerċjali tagħhom lill-investituri. F'ċirkostanzi bħal dawn, it-tip ta' skrining attiv li jsir mill-investituri sabiex jipprovdu finanzjament għal kumpaniji akbar jista' ma jkunx ta' valur għall-investiment fil-każ ta' tranżazzjonijiet li jinvolvu dawk l-SMEs għax il-kostijiet tal-iskrinjar huma għalja wisq meta mqabbla mal-valur tal-investiment. Għalhekk, irrispettivament mill-kwalità tal-proġett tagħhom u l-potenzjal għat-tkabbir, dawk l-SMEs x'aktarx li ma jkunux jistgħu jaċċessaw il-finanzjament meħtieġ sakemm ma jkollhomx rekord ippruvat u biżżejjed kollateral. Bħala riżultat ta' din l-informazzjoni asimmetrika, is-swieq ta' finanzjament għan-negozju jistgħu jonqsu milli jipprovdu l-ekwità jew l-iffinanzjar tad-dejn neċessarju għal SMEs ġodda u dawk b'potenzjal ta' tkabbir għoli biex b'hekk iwasslu għal falliment persistenti tas-suq kapitali li jipprevjeni l-provvista milli tissodisfa d-domanda bi prezz aċċettabbli għaż-żewġ naħat, li jaffettwa negattivament il-prospetti ta' tkabbir tal-SMEs. F'ċerti ċirkostanzi, l-impriżi żgħar b'kapitalizzazzjoni medja u l-impriżi innovattivi b'kapitalizzazzjoni medja jistgħu jiffaċċaw l-istess fallimenti tas-suq.
               
            
               
                  (4)
               
               
                  Il-konsegwenzi ta' kumpanija li ma tirċevix fondi jistgħu jmorru lil hinn minn dik l-entità individwali, b'mod partikolari minħabba l-esternalitajiet tat-tkabbir. Ħafna setturi ta' suċċess jixhdu tkabbir tal-produttività mhux minħabba li l-kumpaniji preżenti fis-suq iżidu fil-produttività, iżda minħabba li l-kumpaniji iktar effiċjenti u teknoloġikament avvanzati jikbru għad-detriment ta' dawk inqas effiċjenti (jew dawk bi prodotti obsoleti). Sakemm dan il-proċess huwa mfixkel minn kumpaniji li potenzjalment jistgħu jirnexxu li ma jkunux jistgħu jiksbu finanzjament, il-konsegwenzi usa' għat-tkabbir fil-produttività x'aktarx ikunu negattivi. Li tingħata possibbiltà li firxa usa ta' kumpaniji jidħlu fis-suq tista' tixpruna t-tkabbir.
               
            
               
                  (5)
               
               
                  Għaldaqstant, l-eżistenza ta' diskrepanza fil-finanzjament li taffettwa lill-SMEs, lill-impriżi żgħar b'kapitalizzazzjoni medja u l-impriżi innovattivi b'kapitalizzazzjoni medja tista' tiġġustifika l-miżuri ta' appoġġ pubbliku meħuda, inkluż permezz tal-għoti ta' għajnuna mill-Istat f'ċerti ċirkostanzi speċifiċi. Jekk tiġi mmirata kif suppost, l-għajnuna mill-Istat maħsuba biex issostni l-provvista ta' finanzjament ta' riskju lil dawk il-kumpaniji tista' tkun mezz effettiv biex ittaffi l-fallimenti tas-suq identifikati u għall-ingranaġġ tal-kapital privat.
               
            
               
                  (6)
               
               
                  L-aċċess għall-finanzi għall-SMEs hu għan ta' interess komuni taż-ŻEE. Fil-livell tal-UE u fil-livell taż-ŻEE ġew adottati diversi inizjattivi għall-appoġġ tal-iżvilupp tal-SMEs. Wieħed mill-prinċipji ewlenin huwa li jkun ffaċilitat l-aċċess għall-finanzi għall-SMEs.
               
            
               
                  (7)
               
               
                  F'dan il-kuntest ta' politika, il-Pjan ta' Azzjoni tal-Kummissjoni tal-2011 biex jittejjeb l-aċċess għall-finanzjament għall-SMEs (2) u d-dibattitu mniedi fl-2013 bid-dokument ta' diskussjoni dwar il-finanzjament tal-ekonomija Ewropea fuq żmien twil (3), jirrikonoxxu li s-suċċess tal-Unjoni jiddependi fil-biċċa l-kbira tiegħu fuq it-tkabbir fl-SMEs, li madankollu spiss jiffaċċaw diffikultajiet sinifikanti biex jiksbu finanzjament. L-Awtorità tirrikonoxxi dawn il-konklużjonijiet. L-għan huwa għalhekk li l-SMEs isiru aktar viżibbli u biex is-swieq finanzjarji jkunu iktar attraenti u aċċessibbli għall-SMEs.
               
            
               
                  (8)
               
               
                  Dan l-aħħar, ittieħdu żewġ inizjattivi relatati mal-fondi ta' investiment (4): ir-Regolament dwar il-fondi għall-kapital ta' riskju fl-Ewropa (5) adottat fl-2013, li jippermenti Fondi għall-Kapital ta' Riskju li jikkummerċjalizzaw il-fondi tagħhom u jiġbru kapital madwar is-suq intern, u l-proposta għal Regolament dwar il-Fondi Ewropej ta' Investiment fuq żmien twil (6), li għandu l-għan li jintroduċi kundizzjonijiet qafas biex jiffaċilita l-operazzjoni għall-fondi ta' investiment privat li jimpenjaw lill-investituri tagħhom fit-tul.
               
            
               
                  (9)
               
               
                  Lil hinn minn dawn ir-regolamenti speċifiċi, il-qafas regolatorju għall-ġestjoni u l-operat ta' fondi ta' investiment attivi f'finanzjament ta' riskju, bħal fondi ta' ekwità privati, huwa previst mid-Direttiva dwar Maniġers ta' Fondi ta' Investiment Alternattivi (AIFMD). (7)
                  
               
            
               
                  (10)
               
               
                  Fl-2012, il-Kummissjoni nediet konsultazzjoni pubblika (8) sabiex tiġbor informazzjoni dwar kemm il-falliment tas-suq qiegħed jaffettwa l-aċċess tal-SMEs għall-finanzjament tad-dejn u l-ekwità, kif ukoll dwar l-adegwatezza tal-Linji Gwida tal-2006 dwar il-kapital ta' riskju (9). L-eżitu tal-konsultazzjoni pubblika wera li l-prinċipji bażiċi minquxa f'dawk il-linji gwida pprovda bażi soda għall-indirizzar tar-riżorsi tal-Istati Membri lill-SMEs fil-mira, filwaqt li llimita r-riskji ta' esklużjoni tal-istess settur (crowding out). Madankollu, il-konsultazzjoni pubblika wriet ukoll li l-Linji Gwida dwar il-Kapital ta' Riskju kienu spiss meqjusa bħala restrittivi wisq f'termini tal-SMEs eliġibbli, il-forom tal-finanzjament, l-istrumenti ta' għajnuna u l-istrutturi tal-finanzjament.
               
            
               
                  (11)
               
               
                  L-Awtorità taqsam dawn il-konklużjonijiet li jistgħu wkoll jiġu applikati mutatis mutandis għal-Linji Gwida dwar l-Għajnuna mill-Istat għall-promozzjoni ta' investimenti ta' kapital ta' riskju f'impriżi ta' daqs żgħir u medju (10) tal-Awtorità.
               
            
               
                  (12)
               
               
                  Fil-Komunikazzjoni dwar l-immodernizzar tal-għajnuna mill-Istat, (11) il-Kummissjoni nediet programm ambizzjuż ta' mmodernizzar tal-għajnuna mill-Istat ibbażat fuq tliet objettivi ewlenin:
                  
                              (a)
                           
                           
                              it-trawwim ta' tkabbir sostenibbli, intelliġenti u inklużiv f'suq intern kompetittiv;
                           
                        
                              (b)
                           
                           
                              l-iffukar tal-iskrutinju ex ante tal-Kummissjoni fuq il-każijiet bl-akbar impatt fuq is-suq intern, filwaqt li tissaħħaħ il-kooperazzjoni mal-Istati Membri fl-infurzar tal-għajnuna mill-Istat; kif ukoll
                           
                        
                              (c)
                           
                           
                              is-simplifikazzjoni tar-regoli bil-għan li jiġi żgurat proċess ta' teħid tad-deċiżjonijiet iktar rapidu.
                           
                        
            
               
                  (13)
               
               
                  L-Awtorità segwiet l-inizjattiva ta' modernizzazzjoni tal-Kummissjoni. B'konsegwenza ta' dan, il-kundizzjonijiet ta' kompatibbiltà stabbiliti f'dawn il-Linji Gwida huma bbażati fuq dawk l-għanijiet komuni.
               
            
               
                  (14)
               
               
                  Fid-dawl ta' dak li ntqal hawn fuq, kien meqjus bħala xieraq li tiġi riveduta b'mod sostanzjali s-sistema tal-għajnuna mill-Istat applikabbli għall-miżuri ta' kapital ta' riskju, inklużi dawk koperti mir-Regolament għal Eżenzjoni Ġenerali Sħiħa, (12) sabiex jiġi promoss provvediment iktar effiċjenti u effettiv ta' forom varji ta' finanzjament ta' riskju għal kategorija akbar ta' impriżi eliġibbli. Għall-miżuri b'eżenzjoni sħiħa, ma hija meħtieġa ebda notifika lill-Awtorità, minħabba li dawn huma preżunti li jindirizzaw falliment tas-suq permezz ta' mezzi adattati u proporzjonati, waqt li għandhom effett ta' inċentiv u jillimitaw kull distorsjoni tal-kompetizzjoni għall-minimu possibbli.
               
            2.   IL-KAMP TA' APPLIKAZZJONI TAL-LINJI GWIDA U D-DEFINIZZJONIJIET
      
               
                  (15)
               
               
                  L-Awtorità tapplika l-prinċipji stipulati f'dawn il-Linji Gwida għall-miżuri ta' finanzjament ta' riskju li ma jissodisfawx il-kundizzjonijiet kollha stabbiliti fir-Regolament għal Eżenzjoni Ġenerali Sħiħa. L-Istati tal-EFTA kkonċernati jridu jinnotifikaw dawk il-miżuri skont l-Artikolu 1(3) tal-Parti I tal-Protokoll 3 tal-Ftehim dwar is-Sorveljanza u l-Qorti u l-Awtorità twettaq valutazzjoni tal-kompatibbiltà sostantiva kif stabbilit fit-Taqsima 3 ta' dawn il-Linji Gwida.
               
            
               
                  (16)
               
               
                  Madankollu, l-Istati tal-EFTA jistgħu jagħżlu wkoll li jfasslu miżuri ta' finanzjament ta' riskju b'tali manjiera li l-miżuri ma jinvolvux għajnuna mill-Istat skont l-Artikolu 61(1) tal-Ftehim taż-ŻEE, pereżempju għax jikkonformaw mat-test tal-operatur fl-ekonomija tas-suq jew għax jissodisfaw il-kundizzjonijiet tar-Regolament de minimis applikabbli. (13) Tali każijiet ma jridux jiġu notifikati lill-Awtorità. Such cases do not need to be notified to the Authority.
               
            
               
                  (17)
               
               
                  F'dawn il-Linji Gwida ma hemm xejn li jista' jikkontesta l-kompatibbiltà tal-miżuri ta' għajnuna mill-Istat li jissodisfaw il-kriterji preskritti fi kwalunkwe linji gwida, oqfsa jew regolamenti oħrajn. L-Awtorità tagħti attenzjoni partikolari għall-ħtieġa li jiġi prevenut l-użu ta' dawn il-Linji Gwida biex wieħed ifittex li jsegwi objettivi ta' politika li huma prinċipalment indirizzati permezz ta' oqfsa, linji gwida u regolamenti oħra.
               
            
               
                  (18)
               
               
                  Dawn il-Linji Gwida huma mingħajr preġudizzju għal tipi oħra ta' strumenti finanzjarji minn dawk koperti hawnhekk, bħalma huma strumenti li jipprovdu għat-titolizzazzjoni tas-self eżistenti, li l-valutazzjoni tagħhom titwettaq fil-bażi ġuridika rilevanti tal-għajnuna mill-Istat.
               
            
               
                  (19)
               
               
                  L-Awtorità tapplika l-prinċipji stabbiliti f'dawn il-Linji Gwida għall-iskemi ta' finanzjament ta' riskju. Huma ma jkunux applikati fir-rigward ta' miżuri ad hoc li jipprovdu għajnuna ta' finanzjament ta' riskju lil impriżi individwali, ħlief fil-każ ta' miżuri li għandhom il-għan li jsostnu pjattaforma multilaterali għan-negozjar speċifika.
               
            
               
                  (20)
               
               
                  Huwa importanti li jiġi mfakkar li l-miżuri ta' għajnuna għall-finanzjament ta' riskju jridu jkunu varati pemezz ta' intermedjarji finanzjarji jew pjattaformi multilaterali għan-negozjar, għajr għall-inċentivi fiskali fuq investimenti diretti fl-impriżi eliġibbli. Għaldaqstant, miżura li biha Stat tal-EFTA jew entità pubblika jagħmlu investimenti diretti f'kumpaniji mingħajr l-involviment ta' tali intermedjarji ma taqax fil-kamp ta' applikazzjoni tar-regoli tal-għajnuna mill-Istat fir-rigward tal-finanzjament ta' riskju tar-Regolament għal Eżenzjoni Ġenerali Sħiħa u ta' dawn il-Linji Gwida.
               
            
               
                  (21)
               
               
                  Fid-dawl tar-rekord storiku iktar stabbilit u l-kollateralizzazzjoni ogħla tagħhom, l-Awtorità ma tqisx li hemm falliment tas-suq ġenerali relatat mal-aċċess tal-impriżi kbar għall-finanzjament. Eċċezzjonalment, miżura ta' finanzjament ta' riskju tista' tkun immirata lejn l-impriżi żgħar b'kapitalizzazzjoni medja, skont it-Taqsima 3.3.1(a), jew impriżi innovattivi b'kapitalizzazzjoni medja li jwettqu R&D u proġetti ta' innovazzjoni skont it-Taqsima 3.3.1(b).
               
            
               
                  (22)
               
               
                  Il-kumpaniji elenkati fil-lista uffiċjali tal-Borża jew suq regolat ma jistgħux ikunu sostnuti permezz ta' għajnuna ta' finanzjament ta' riskju, minħabba li li huma elenkati juri l-kapaċità tagħhom li jattiraw finanzjament privat.
               
            
               
                  (23)
               
               
                  Miżuri ta' għajnuna ta' finanzjament ta' riskju fl-assenza totali ta' investituri privati ma jkunux iddikjarati bħala kompatibbli. F'każijiet bħal dawn, l-Istat tal-EFTA jrid jikkunsidra għażliet alternattivi ta' politika li jistgħu jkunu iktar xierqa biex jinkisbu l-istess objettivi u riżultati, bħal għajnuna għall-investiment reġjonali jew għajnuna tal-bidu, li hu pprovdut għalihom mir-Regolament għal Eżenzjoni Ġenerali Sħiħa.
               
            
               
                  (24)
               
               
                  Miżuri ta' għajnuna ta' finanzjament ta' riskju fejn ma jittieħed l-ebda riskju apprezzabbli mill-investituri privati, u/jew fejn il-benefiċċji jmorru kollha lill-investituri privati, ma jkunux iddikjarati bħala kompatibbli. Il-kondiviżjoni tar-riskji u l-benefiċċji hija kundizzjoni neċessarja biex tkun limitata l-iskopertura finanzjarja, u biex jiġi żgurat redditu ġust lill-Istat.
               
            
               
                  (25)
               
               
                  Mingħajr preġudizzju għall-għajnuna ta' finanzjament ta' riskju fil-forma ta' kapital ta' sostituzzjoni kif definit mir-Regolament għal Eżenzjoni Ġenerali Sħiħa, għajnuna ta' finanzjament ta' riskju ma tistax tintuża sabiex isostni akkwiżizzjonijiet maġġoritarji.
               
            
               
                  (26)
               
               
                  Għajnuna ta' finanzjament ta' riskju ma tkunx ikkunsidrata bħala kompatibbli mas-suq intern jekk mogħtija lil:
                  
                              (a)
                           
                           
                              impriżi li jinsabu f'diffikultà, kif definiti mil-Linji gwida tal-Awtorità dwar l-Għajnuna mill-Istat għas-salvataġġ u r-ristrutturar tal-impriżi f'diffikultà, (14) kif emendati jew mibdula. Madankollu, għall-finijiet ta' dawn il-Linji Gwida, l-SMEs li jikkwalifikaw għal investimenti ta' finanzjament ta' riskju, fi żmien seba' snin mill-ewwel bejgħ kummerċjali, wara d-diliġenza dovuta mill-intermedjarji finanzjarji magħżula, ma jiġux ikkunsidrati bħala impriżi f'diffikultà, sakemm dawn ma jkunux soġġetti għal proċedimenti ta' insolvenza jew jissodisfaw il-kriterji fil-liġi domestika tagħhom biex jitqiegħdu fi proċedimenti kollettivi għall-insolvenza wara talba tal-kredituri tagħhom;
                           
                        
                              (b)
                           
                           
                              impriżi li rċevew għajnuna illegali mill-Istat li ma ġietx irkuprata għal kollox.
                           
                        
            
               
                  (27)
               
               
                  L-Awtorità ma tapplikax dawn il-Linji Gwida għal għajnuna lill-attivitajiet relatati mal-esportazzjoni lejn pajjiżi terzi jew Stati tal-EFTA, jiġifieri għajnuna marbuta direttament mal-kwantitajiet esportati, it-twaqqif u l-operazzjoni ta' netwerk ta' distribuzzjoni jew nefqa oħra kurrenti marbuta mal-attività tal-esportazzjoni, u għajnuna konnessa mal-użu ta' prodotti domestiċi bi preferenza għal dawk importati.
               
            
               
                  (28)
               
               
                  L-Awtorità mhux se tapplika dawn il-Linji Gwida għall-miżuri li minnhom infushom, mill-kundizzjonijiet marbuta magħhom jew mill-metodu finanzjarju tagħhom jinvolvu ksur inseparabbli tal-liġi fis-seħħ taż-ŻEE (15), b'mod partikolari:
                  
                              (a)
                           
                           
                              il-miżuri fejn l-għajnuna tkun soġġetta għall-obbligu li jintużaw oġġetti li jiġu prodotti fuq livell nazzjonali jew servizzi nazzjonali;
                           
                        
                              (b)
                           
                           
                              miżuri li jiksru l-Artikolu 31 tal-Ftehim taż-ŻEE dwar il-libertà ta' stabbiliment, fejn l-għajnuna tkun soġġetta għall-obbligu tal-intermedjarji finanzjarji, tal-maniġers tagħhom jew tal-benefiċjarji finali li jkollhom il-kwartieri ġenerali tagħhom fit-territorju tal-Istat tal-EFTA kkonċernat: dan huwa mingħajr preġudizzju għar-rekwiżit għal intermedjarji finanzjarji jew il-maniġers tagħhom li jkollhom il-liċenzja neċessarja biex iwettqu investiment u attivitajiet ta' ġestjoni fl-Istat tal-EFTA kkonċernat jew għall-benefiċjarji finali biex ikollhom stabbiliment u jwettqu attivitajiet ekonomiċi fit-territorju tagħhom;
                           
                        
                              (c)
                           
                           
                              miżuri li jmorru kontra l-Artikolu 40 tal-Ftehim taż-ŻEE dwar il-moviment ħieles tal-kapital.
                           
                        
            2.1.   It-test tal-operatur fl-ekonomija tas-suq
      
      
               
                  (29)
               
               
                  Il-miżuri ta' finanzjament tar-riskji ta' spiss jinvolvu kostruzzjonijiet kumplessi li joħolqu inċentivi għal sett wieħed ta' operaturi ekonomiċi (investituri) sabiex jipprovdu finanzjament tar-riskji lil sett ieħor ta' operaturi (impriżi eliġibbli). Skont l-istruttura tal-miżuri, u anki jekk l-intenzjoni tal-awtoritajiet pubbliċi fir-realtà tkun biss li joffru aġevolazzjoni maħsuba biss għat-tieni grupp, il-benefiċjarji effettivi tal-għajnuniet mill-Istat jistgħu jkunu intrapriżi li jinsabu f'xi wieħed miż-żewġ livelli jew fit-tnejn li huma. Barra minn hekk, il-miżuri ta' finanzjament ta' riskji dejjem jinvolvu intermedjarju finanzjarju wieħed jew iktar li jista' jkollhom status li jkun separat minn dak tal-investituri u tal-benefiċjarji finali fejn isiru l-investimenti. F'każijiet bħal dawn huwa meħtieġ ukoll li jiġi kkunsidrat jekk l-intermedjarju finanzjarju jistax jitqies li jibbenefika minn għajnuna mill-Istat.
               
            
               
                  (30)
               
               
                  B'mod ġenerali, intervent pubbliku jista' jitqies li ma jikkostitwixxix għajnuna mill-Istat minħabba li, pereżempju, ikun jissodisfa t-test tal-operatur fl-ekonomija tas-suq. Skont dan it-test, tranżazzjonijiet ekonomiċi li jitwettqu minn korpi pubbliċi jew impriżi skont il-kundizzjonijiet normali tas-suq u li ma jagħtux lok għal vantaġġ lill-kontroparti tagħhom ma jammontawx għal għajnuna mill-Istat. Mingħajr preġudizzju għal prerogattiva finali tal-Qorti tal-Ġustizzja tal-EFTA biex jiddeċiedi dwar l-eżistenza ta' għajnuna, din it-taqsima tipprovdi gwida addizzjonali dwar l-applikazzjoni tat-test tal-operatur fl-ekonomija tas-suq fil-qasam ta' finanzjament ta' riskju.
               
            2.1.1.   Għajnuna lill-investituri
      
      
               
                  (31)
               
               
                  B'mod ġenerali, il-Kummissjoni tikkunsidra investiment bħala konformi mat-test tal-operatur tal-ekonomija tas-suq, u b'hekk li ma jkunx jikkostitwixxi għajnuna mill-Istat, jekk ikun imwettaq pari passu bejn investituri pubbliċi u oħrajn privati. (16) Investiment huwa meqjus pari passu meta dan isir bl-istess patti u kundizzjonijiet minn investituri pubbliċi u privati, fejn iż-żewġ kategoriji ta' operaturi jintervjenu simultanjament u fejn l-intervent tal-investitur privat huwa ta' sinifikat ekonomiku reali.
               
            
               
                  (32)
               
               
                  Tranżazzjoni tiġi preżunta li saret skont l-istess patti u kundizzjonijiet jekk l-investituri pubbliċi u privati jħaddnu l-istess riskji u benefiċċji u jkollhom l-istess livell ta' subordinazzjoni fir-rigward tal-istess klassi ta' riskju. Jekk l-investitur pubbliku jkun f'pożizzjoni aħjar minn investitur privat, pereżempju minħabba li jirċievi redditu prijoritarju fil-ħin meta mqabbel ma' investituri privati, il-miżura tista' wkoll titqies li hija skont il-kundizzjonijiet normali tas-suq, sakemm l-investituri privati ma jirċievu l-ebda vantaġġ.
               
            
               
                  (33)
               
               
                  Fil-qasam ta' finanzjament ta' riskju, it-tranżazzjonijiet mill-investituri pubbliċi u privati jitqiesu li qed isiru simultanjament jekk l-investituri privati u pubbliċi jikkoinvestu fil-benefiċjarji finali permezz tal-istess tranżazzjoni ta' investiment. Fil-każ tal-investimenti li jsiru permezz ta' intermedjarji finanzjarji pubbliċi-privati, l-investimenti li jsiru minn investituri pubbliċi u privati jiġu preżunti li saru b'mod simultanju.
               
            
               
                  (34)
               
               
                  Kundizzjoni addizzjonali hija li l-finanzjament ipprovdut minn investituri privati li huma independenti mill-kumpaniji li jinvestu fihom, huwa ekonomikament sinifikanti (17) fid-dawl tal-volum kumplessiv tal-investiment. L-Awtorità tikkunsidra li, fil-każ ta' miżuri ta' finanzjament ta' riskju, investiment privat indipendenti ta' 30 % jista' jkun ikkunsidrat bħala ekonomikament sinifikanti.
               
            
               
                  (35)
               
               
                  Fejn l-investiment huwa skont it-test tal-operatur fl-ekonomija tas-suq, l-Awtorità tqis li l-impriżi tad-destinatarju tal-investiment mhumiex benefiċjarji ta' għajnuna mill-Istat, għaliex l-investimenti li jirċievu huma kkunsidrati li għandhom isiru fuq il-patti tas-suq.
               
            
               
                  (36)
               
               
                  Meta miżura tippermetti lill-investituri privati jagħmlu investimenti ta' finanzjament tar-riskji f'kumpanija jew f'sett ta' kumpaniji b'patti li jkunu iktar favorevoli minn dawk tal-investituri pubbliċi li jinvestu fl-istess kumpaniji, dawk l-investituri privati jistgħu jirċievu vantaġġ (investimenti mhux pari passu). Vantaġġ bħal dan jista' jieħu forom differenti, bħal redditi preferenzjali (inċentiv pożittiv) jew skopertura mnaqqsa għal telf f'każ ta' prestazzjoni inqas tat-tranżazzjoni sottostanti meta mqabbla ma' investituri pubbliċi (protezzjoni negattiva).
               
            2.1.2.   Għajnuna lil intermedjarju finanzjarju u/jew lill-maniġer tiegħu
      
      
               
                  (37)
               
               
                  B'mod ġenerali, l-Awtorità tikkunsidra li intermedjarju finanzjarju huwa mezz għat-trasferiment ta' għajnuna lill-investituri u/jew l-intrapriżi li fihom isir l-investiment, iktar milli benefiċjarju ta' għajnuna fiha nnifisha, irrispettivament minn jekk l-intermedjarju finanzjarju għandux personalità ġuridika jew huwiex biss ġabra ta' assi ġestiti minn grupp indipendenti ta' kumpanija ta' ġestjoni.
               
            
               
                  (38)
               
               
                  Madankollu, miżuri li jinvolvu trasferimenti diretti favur intermedjarju finanzjarju, jew koinvestiment mill-intermedjarju finanzjarju, jistgħu jikkostitwixxu għajnuna sakemm dawn it-trasferimenti jew koinvestimenti jsiru fuq patti li jkunu aċċettabbli għal operatur ekonomiku normali f'ekonomija tas-suq.
               
            
               
                  (39)
               
               
                  Meta l-miżura ta' finanzjament ta' riskju hija ġestita permezz ta' entità fdata, mingħajr ma dik l-entità tikkoinvesti mal-Istat tal-EFTA, l-entità fdata hija kkunsidrat bħala mezz biex tindirizza l-finanzjament u mhux bħala benefiċjarju ta' għajnuna, sakemm ma jingħatax kumpens żejjed. Madankollu, f'każ li l-entità fdata tipprovdi fondi għall-miżura jew tikkoinvesti mal-Istat tal-EFTA b'manjiera simili għal intermedjarji finanzjarji, l-Awtorità jkollha tivvaluta jekk l-entità inkarigata tirċevix għajnuna mill-Istat.
               
            
               
                  (40)
               
               
                  Meta l-maniġers tal-intermedjarju finanzjarju jew tal-kumpanija maniġerjali (minn issa 'l quddiem msejħa “maniġer”) jintgħażlu permezz ta' proċedura tal-għażla miftuħa, trasparenti, mhux diskriminatorja u oġġettiva, jew jekk ir-rimunerazzjoni tal-maniġer tkun tirrifletti b'mod sħiħ il-livelli attwali tas-suq f'sitwazzjonijiet komparabbli, jiġi preżunt li l-maniġer ma jirċevix għajnuna mill-Istat.
               
            
               
                  (41)
               
               
                  Meta l-intermedjarju finanzjarju u l-maniġer tiegħu jkunu entitajiet pubbliċi u ma jkunux intgħażlu permezz ta' proċedura tal-għażla miftuħa, trasparenti, mhux diskriminatorja u oġġettiva, huma ma jitqisux bħala riċevituri tal-għajnuna jekk it-tariffa ta' ġestjoni tagħhom tkun limitata u jekk ir-rimunerazzjoni tagħhom tkun tirrifletti l-kundizzjonijiet normali tas-suq u tkun marbuta mal-prestazzjoni. Barra minn hekk, l-intermedjarji finanzjarji pubbliċi għandhom ikunu ġestiti b'mod kummerċjali u l-maniġers tagħhom jieħdu deċiżjonijiet ta' investiment b'mod li jkunu orjentati lejn il-profitti waqt li jżommu distanza adegwata mill-Istat. Barra minn hekk, l-investituri privati għandhom jintgħażlu permezz ta' proċess tal-għażla miftuħ, trasparenti, mhux diskriminatorju u oġġettiv, skont it-tranżazzjoni. Mekkaniżmi xierqa għandhom ikunu fis-seħħ sabiex jeskludu kull interferenza possibbli mill-Istat fil-ġestjoni ta' kuljum tal-fond pubbliku.
               
            
               
                  (42)
               
               
                  Fejn l-investiment mill-Istat permezz tal-intermedjarju finanzjarju huwa f'forma ta' self jew garanziji, inklużi kontrogaranziji, u l-kundizzjonijiet stabbiliti fir-regoli tal-Awtorità dwar ir-rata ta' referenza (18) jew l-għajnuna mill-Istati mogħtija fil-forma ta' garanzija (19) huma sodisfatti, l-intermedjarju finanzjarju ma jkunx ikkunsidrat bħala riċevitur ta' għajnuna mill-Istat.
               
            
               
                  (43)
               
               
                  Il-fatt li l-intermedjarji finanzjarji jistgħu jżidu l-assi tagħhom u l-maniġers tagħhom jistgħu jiksbu fatturat akbar permezz tal-kummissjonijiet tagħhom hu meqjus li jikkostitwixxi biss effett ekonomiku sekondarju tal-miżura ta' għajnuna u mhux għajnuna lill-intermedjarji finanzjarji u/jew lill-maniġers tagħhom. Madankollu, jekk il-miżura ta' finanzjament ta' riskju hija mfassla b'tali mod li tindirizza l-effetti sekondarji tagħha lejn l-intermedjarji finanzjarji identifikati minn qabel, dawk l-intermedjarji finanzjarji jitqiesu bħala li jirċievu għajnuna indiretta.
               
            2.1.3.   Għajnuna lill-impriżi fejn isir l-investiment
      
      
               
                  (44)
               
               
                  Fejn tkun preżenti għajnuna fil-livell ta' investituri, intermedjarju finanzjarju jew il-maniġers tiegħu, l-Awtorità ġeneralment tikkunsidra li hija tal-inqas parzjalment mgħoddija lill-intrapriżi destinatarji. Dan huwa saħansitra l-każ meta jittieħdu deċiżjonijiet ta' investiment mill-maniġers tal-intermedjarju finanzjarju b'loġika purament kummerċjali.
               
            
               
                  (45)
               
               
                  Meta investimenti ta' self jew garanzija mogħtija f'miżura ta' finanzjament ta' riskju lill-impriżi fil-mira jissodisfaw il-kundizzjonijiet stabbiliti fir-regoli tal-Awtorità dwar ir-rata ta' referenza jew l-għajnuna mill-Istat mogħtija fil-forma ta' garanziji, dawn l-impriżi ma jkunux ikkunsidrati li huma riċevituri ta' għajnuna mill-Istat.
               
            2.2.   Għajnuna għall-finanzjament tar-riskji notifikabbli
      
      
               
                  (46)
               
               
                  L-Istati tal-EFTA jridu jinnotifikaw skont l-Artikolu 1(3) tal-Parti I tal-Protokoll 3 għall-Ftehim dwar is-Sorveljanza u l-Qorti miżuri ta' finanzjament ta' riskju li jikkostitwixxu għajnuna mill-Istat fit-tifsira tal-Artikolu 61(1) tal-Ftehim taż-ŻEE (partikolarment jekk ma jikkonformawx mat-test tal-operatur f'ekonomija tas-suq), mhumiex fil-kamp ta' applikazzjoni tar-Regolament de minimis, u ma jissodisfawx il-kundizzjonijiet kollha għall-għajnuna ta' finanzjament ta' riskju kif stabbilita fir-Regolament għal Eżenzjoni Ġenerali Sħiħa. L-Awtorità tivvaluta l-kompatibbiltà ta' dawk il-miżuri mal-Ftehim taż-ŻEE skont l-Artikolu 61(3)(c) tal-istess Ftehim. Dawn il-Linji Gwida jiffokaw fuq dawk il-miżuri ta' finanzjament ta' riskju li x'aktarx jinstabu li huma kompatibbli mal-Artikolu 61(3)(c) tal-Ftehim taż-ŻEE, sakemm ikunu sodisfatti għadd ta' kundizzjonijiet li se jkunu spjegati f'aktar dettall fit-Taqsima 3 ta' dawn il-Linji Gwida. Tali miżuri jaqgħu f'dawn it-tliet kategoriji.
               
            
               
                  (47)
               
               
                  L-ewwel kategorija tkopri l-miżuri ta' finanzjament ta' riskju li huma mmirati għal dawk l-impriżi li ma jissodisfawx ir-rekwiżiti tal-eliġibbiltà previsti għall-għajnuna ta' finanzjamnet ta' riskju skont ir-Regolament għal Eżenzjoni Ġenerali Sħiħa. Għal dawn il-miżuri, l-Awtorità titlob lill-Istat tal-EFTA jagħmel valutazzjoni fil-fond ex ante, minħabba li l-falliment tas-suq li jaffettwa l-impriżi eliġibbli koperti mir-Regolament għal Eżenzjoni Ġenerali Sħiħa ma jistax jibqa' jiġi preżunt. Din il-kategorija tinkludi b'mod partikolari l-miżuri mmirati lejn l-impriżi li ġejjin:
                  
                              (a)
                           
                           
                              kumpaniji żgħar b'kapitalizzazzjoni medja li jaqbżu l-livell minimu stabbilit fid-definizzjoni ta' SME fir-Regolament għal Eżenzjoni Ġenerali Sħiħa; (20)
                              
                           
                        
                              (b)
                           
                           
                              kumpaniji innovattivi b'kapitalizzazzjoni medja li jwettqu attivitajiet ta' riċerka u żvilupp u attivitajiet ta' innovazzjoni;
                           
                        
                              (c)
                           
                           
                              impriżi li jirċievu l-investiment inizjali fil-finanzjament tar-riskji iktar minn seba' snin wara l-ewwel bejgħ kummerċjali tagħhom;
                           
                        
                              (d)
                           
                           
                              impriżi li jeħtieġu investiment kumplessiv għall-finanzjament ta' riskju ta' ammont li jaqbeż il-limitu massimu stabbilit fir-Regolament għal Eżenzjoni Ġenerali Sħiħa;
                           
                        
                              (e)
                           
                           
                              pjattaformi multilaterali għan-negozjar li ma jissodisfawx il-kundizzjonijiet tar-Regolament għal Eżenzjoni Ġenerali Sħiħa.
                           
                        
            
               
                  (48)
               
               
                  It-tieni kategorija tikkonsisti f'dawk il-miżuri li l-parametri ta' tfassil tagħhom ikunu differenti minn dawk stabbiliti fir-Regolament għal Eżenzjoni Ġenerali Sħiħa, filwaqt li jimmiraw l-istess impriżi eliġibbli kif definit hemmhekk. Għal dawk il-miżuri, l-eżistenza ta' falliment tas-suq jeħtieġ li tiġi ppruvata biss sal-punt meħtieġ biex tiġġustifika l-użu ta' parametri li jmorru lil hinn mil-limiti stabbiliti fir-Regolament għal Eżenzjoni Ġenerali Sħiħa. Din il-kategorija tinkludi b'mod partikolari l-każi li ġejjin:
                  
                              (a)
                           
                           
                              strumenti finanzjarji bil-parteċipazzjoni tal-investitur privat taħt il-proporzjonijiet previsti fir-Regolament għal Eżenzjoni Ġenerali Sħiħa
                           
                        
                              (b)
                           
                           
                              strumenti finanzjarji b'parametri ta' tfassil finanzjarju 'l fuq mil-limiti massimi previsti fir-Regolament għal Eżenzjoni Ġenerali Sħiħa
                           
                        
                              (c)
                           
                           
                              strumenti finanzjarji għajr garanziji fejn intermedjarji finanzjarji, investituri jew maniġers ta' fondi jintgħażlu billi tingħata preferenza għal protezzjoni kontra telf potenzjali (protezzjoni negattiva) u mhux lil redditi prijoritizzati mill-profitti (inċentivi pożittivi);
                           
                        
                              (d)
                           
                           
                              inċentivi fiskali għal investituri korporattivi, inkluż intermedjarji finanzjarji jew il-maniġers tagħhom li jaġixxu bħala koinvestituri
                           
                        
            
               
                  (49)
               
               
                  It-tielet kategorija tikkonċerna skemi kbar li jaqgħu lil hinn mir-Regolament għal Eżenzjoni Ġenerali Sħiħa minħabba fil-baġit kbir tagħhom kif definit hemmhekk. Meta twettaq din il-valutazzjoni, l-Awtorità tivverifika jekk il-kundizzjonijiet stabbiliti fid-dispożizzjonijiet għal għajnuna għall-finanzjament ta' riskju tar-Regolament għal Eżenzjoni Ġenerali Sħiħa humiex sodisfatti u, jekk dan ikun il-każ, hija tevalwa jekk it-tfassil tal-miżura huwiex xieraq fid-dawl tal-valutazzjoni ex ante li tirfed in-notifika. Jekk skema kbira ma tissodifax il-kundizzjonijiet ta' eliġibbiltà u kompatibbiltà stabbiliti fid-dispożizzjonijiet imsemmija hawn fuq, l-Awtorità tikkunsidra kif xieraq l-evidenza pprovduta fil-kuntest tal-valutazzjoni ex ante kemm fir-rigward tal-eżistenza ta' falliment fis-suq u l-adegwatezza tat-tfassil tal-miżura. Barra minn hekk, hija twettaq analiżi fil-fond tal-effetti negattivi potenzjali li skemi bħal dawn jista' jkollhom fuq is-swieq affettwati.
               
            
               
                  (50)
               
               
                  Il-kategoriji differenti deskritti fil-paragrafi minn 47 sa 49 jistgħu jiġu kkumbinati f'miżura waħda ta' finanzjament ta' riskju sakemm ikun hemm ġustifikazzjonijiet mirfuda minn analiżi dwar il-fallimenti tas-suq.
               
            
               
                  (51)
               
               
                  Minbarra d-derogi permessi espliċitament b'dawn il-Linji Gwida, il-kundizzjonijiet ta' kompatibilità l-oħra kollha pprovduti għall-għajnuna permezz ta' finanzjament ta' riskju fir-Regolament għal Eżenzjoni Ġenerali Sħiħa jiggwidaw il-valutazzjoni tal-kategoriji msemmija hawn fuq ta' miżuri notifikabbli.
               
            2.3.   Definizzjonijiet
      
      
               
                  (52)
               
               
                  Għall-finijiet ta' dawn il-Linji Gwida:
                  
                              (i)
                           
                           
                              “pjattaforma multilaterali għan-negozjar” tfisser faċilità multilaterali għall-kummerċ skont l-Artikolu 4(1)(15) tad-Direttiva 2004/39/KE (21) fejn il-biċċa l-kbira tal-istrumenti finanzjarji ammessi biex ikunu nnegozjati jinħarġu mill-SMEs;
                           
                        
                              (ii)
                           
                           
                              “distakkament” tfisser li l-kundizzjonijiet tat-tranżazzjoni tal-investiment bejn il-partijiet kontraenti ma jkunux differenti minn dawk il-kundizzjonijiet li jsiru bejn l-impriżi indipendenti u ma jkunu jinkludu ebda element ta' influwenza min-naħa tal-Istat;
                           
                        
                              (iii)
                           
                           
                              “akkwiżizzjoni” tfisser ix-xiri ta' mill-anqas perċentwali ta' kontroll tal-ekwità ta' kumpanija mill-azzjonisti eżistenti sabiex jieħdu f'idejhom l-assi u l-operazzjonijiet tagħha;
                           
                        
                              (iv)
                           
                           
                              “impriżi eliġibbli” tfisser SMEs, kumpaniji żgħar b'kapitalizzazzjoni medja u kumpaniji innovattivi b'kapitalizzazzjoni medja;
                           
                        
                              (v)
                           
                           
                              “entità fdata” tfisser il-Bank Ewropew tal-Investiment, il-Fond Ewropew tal-Investiment, istituzzjoni finanzjarja internazzjonali li fiha Stat tal-EFTA huwa azzjonist, jew istituzzjoni finanzjarja stabbilita fi Stat tal-EFTA li għandu l-għan li jilħaq l-interess pubbliku fil-kontroll ta' awtorità pubblika, korp tad-dritt pubbliku, jew entità tad-dritt privat b'missjoni ta' servizz pubbliku, l-entità fdata tista' tkun magħżula jew maħtura skont id-dispożizzjonijiet tad-Direttiva 2004/18/KE tal-Parlament Ewropew u tal-Kunsill (22) jew kwalunkwe leġiżlazzjoni sussegwenti li tissostitwixxi dik id-Direttiva kollha kemm hi jew parti minnha;
                           
                        
                              (vi)
                           
                           
                              “investiment ta' ekwità” tfisser il-provvediment ta' kapital lil impriża, investiti direttament jew indirettament, għal pussess ta' sehem korrispondenti ta' dik l-impriża;
                           
                        
                              (vii)
                           
                           
                              “ċessjoni” tfisser il-likwidazzjoni tal-ishma minn investitur jew intermedjarju finanzjarju, inklużi bejgħ kummerċjali, kanċellamenti, ħlas lura ta' ishma jew self privileġġati, bejgħ lil intermedjarju finanzjarju ieħor jew lil investitur ieħor, bejgħ lil istituzzjoni finanzjarja u bejgħ b'offerta pubblika, inkluża offerta inizjali għall-pubbliku (IPO);
                           
                        
                              (viii)
                           
                           
                              “rata ta' redditu ġust” tfisser ir-rata ta' redditu interna mistennija ekwivalenti għal rata ta' skont aġġustata għar-riskju li tirrifletti l-livell ta' riskju tal-investiment u n-natura u l-volum tal-kapital li għandu jkun investit mill-investituri privati;
                           
                        
                              (ix)
                           
                           
                              “benefiċjarju finali” tfisser impriża eliġibbli li tkun irċeviet investiment taħt miżura ta' għajnuna mill-Istat għall-finanzjament tar-riskji;
                           
                        
                              (x)
                           
                           
                              “intermedjarji finanzjarji” tfisser kull istituzzjoni finanzjarja, irrispettivament mill-forma tagħha u mis-sjieda tagħha, inkluż fond ta' fondi, fondi ta' investiment privati, fondi ta' investiment pubbliku, banek, istituzzjonijiet ta' mikrofinanza, soċjetajiet ta' garanzija;
                           
                        
                              (xi)
                           
                           
                              “l-ewwel bejgħ kummerċjali” tfisser l-ewwel bejgħ minn impriża f'suq ta' prodotti jew servizzi, minbarra l-bejgħ limitat sabiex jiġi ttestjat is-suq;
                           
                        
                              (xii)
                           
                           
                              “biċċa mill-ewwel telf” tfisser l-iktar segment subordinat tar-riskju li jġorr l-ogħla riskju ta' telf, li jinkludi t-telf mistenni tal-portafoll fil-mira;
                           
                        
                              (xiii)
                           
                           
                              “investiment ta' segwitu” tfisser investiment addizzjonali f'kumpanija wara investiment għall-finanzjament ta' riskju preċedenti wieħed jew aktar;
                           
                        
                              (xiv)
                           
                           
                              “garanzija” tfisser impenn bil-miktub li jassumi r-responsabbiltà għat-tranżazzjonijiet kollha, jew parti minnhom, oriġinati ġodda, ta' parti terza, bħal strumenti ta' debitu jew lokazzjoni, kif ukoll strumenti ta' kważiekwità;
                           
                        
                              (xv)
                           
                           
                              “limitu massimu tal-garanzija” tfisser l-iskopertura massima tal-investitur pubbliku espressa bħala perċentwali tal-investimenti totali magħmul f'portafoll garantit;
                           
                        
                              (xvi)
                           
                           
                              “rata ta' garanzija” tfisser il-perċentwali ta' kopertura tat-telf minn investitur pubbliku ta' kull tranżazzjoni eliġibbli bil-miżura tal-għajnuna mill-Istat tal-finanzjament ta' riskju;
                           
                        
                              (xvii)
                           
                           
                              “investitur privat indipendenti” tfisser investitur privat li mhux azzjonist tal-impriża eliġibbli li fiha jinvesti, inklużi investitur informali u istituzzjonijiet finanzjarji, irrispettivament mis-sjieda tagħhom, sal-punt li huma jġorru r-riskju sħiħ fir-rigward tal-investiment tagħhom; mal-ħolqien ta' kumpanija ġdida, l-investituri privati jitqiesu bħala indipendenti mill-kumpanija;
                           
                        
                              (xviii)
                           
                           
                              “kumpaniji innovattivi b'kapitalizzazzjoni medja” tfisser kumpanija b'kapitalizzazzjoni medja li l-kostijiet ta' R&D u ta' innovazzjoni, kif definiti mir-Regolament għal Eżenzjoni Ġenerali Sħiħa, jirrappreżentaw (a) mill-inqas 15 % tal-kostijiet operatorji totali tagħha f'tal-anqas waħda mit-tliet snin li jippreċedu l-ewwel investiment bil-miżura ta' għajnuna mill-Istat għall-finanzjament ta' riskju, jew (b) mill-inqas 10 % kull sena tal-kostijiet operatorji totali tagħha fit-tliet snin qabel l-ewwel investiment bil-miżura ta' għajnuna mill-Istat għall-finanzjament ta' riskju;
                           
                        
                              (xix)
                           
                           
                              “strument ta' self” tfisser ftehim li jobbliga lill-mutwanti li jqiegħed ammont ta' flus disponibbli għall-mutwatarju għal perjodu ta' żmien miftiehem u li skont dan il-mutwatarju huwa obbligat iħallas l-ammont lura fil-perjodu miftiehem; huwa jista' jieħu l-forma ta' self, jew strument ieħor ta' finanzjament, inklużi lokazzjoni, li jipprovdi lill-mutwanti b'komponent predominanti ta' rendita minima;
                           
                        
                              (xx)
                           
                           
                              “kumpanija b'kapitalizzazzjoni medja” għall-iskop ta' dawn il-Linji Gwida tfisser intrapriża li l-għadd ta' impjegati tagħha ma jaqbiżx l-1 500, ikkalkulat skont l-Artikoli 3, 4 u 5 tal-Anness I tar-Regolament għal Eżenzjoni Ġenerali Sħiħa; Għall-iskop tal-applikazzjoni ta' dawn il-Linji Gwida, bosta entitajiet jitqiesu bħala impriża waħda jekk xi waħda mill-kundizzjonijiet imsemmija fl-Artikolu 3(3) tal-Anness I mar-Regolament għal Eżenzjoni Ġenerali Sħiħa tiġi sodisfatta; din id-definizzjoni hija mingħajr preġudizzju għal definizzjonijiet oħra użati għall-varar ta' strumenti finanzjarji fi programmi tal-UE/ŻEE li ma jinvolvu l-ebda għajnuna mill-Istat;
                           
                        
                              (xxi)
                           
                           
                              “persuna fiżika” tfisser persuna għajr entità ġuridika li mhix impriża fit-tifsira tal-Artikolu 61(1) tal-Ftehim taż-ŻEE;
                           
                        
                              (xxii)
                           
                           
                              “self ġdid” tfisser strument ta' self mibdi ġdid imfassal biex jiffinanzja investimenti ġodda jew kapital operatorju, bl-esklużjoni ta' rifinanzjament ta' self eżistenti;
                           
                        
                              (xxiii)
                           
                           
                              “kapital ta' sostituzzjoni” tfisser ix-xiri ta' ishma eżistenti f'kumpanija minn investitur jew azzjonist preċedenti;
                           
                        
                              (xxiv)
                           
                           
                              “investiment għall-finanzjament ta' riskju” tfisser investimenti ta' ekwità u kważiekwità, self inklużi lokazzjonijiet, garanziji, jew taħlita tagħhom, f'impriżi eliġibbli;
                           
                        
                              (xxv)
                           
                           
                              “investiment ta' kważi ekwità” tfisser tip ta' finanzjament li jikkwalifika bejn ekwità u dejn, li għandu riskju ogħla minn dejn superjuri u anqas riskju minn ekwità komuni u li r-redditu tiegħu lid-detentur ikun ibbażat fil-biċċa l-kbira fuq il-profitti jew it-telf tal-impriża fil-mira sottostanti u li mhumiex żgurati f'każ ta' inadempjenza: investimenti ta' kważiekwità jistgħu jkunu strutturati bħala dejn, mhux assigurat u subordinat, inkluż dejn intermedjarju, u f'xi każijiet jistgħu jiġu kkonvertiti f'ekwità jew bħala ekwità ppreferuta;
                           
                        
                              (xxvi)
                           
                           
                              “impriża żgħira u ta' daqs medju (SME)” tfisser impriża kif definita fl-Anness I għar-Regolament għal Eżenzjoni Ġenerali Sħiħa;
                           
                        
                              (xxvii)
                           
                           
                              “kumpanija żgħira b'kapitalizzazzjoni medja” tfisser impriża li l-għadd ta' impjegati tagħha ma jaqbiżx l-499, ikkalkulat skont l-Artikoli minn 3 sa 5 tal-Anness I mar-Regolament għal Eżenzjoni Ġenerali Sħiħa, u li l-fatturat annwali tagħha ma jaqbiżx il-EUR 100 miljun jew li l-karta bilanċjali annwali tagħha ma taqbiżx is-EUR 86 miljun. Għall-iskop tal-applikazzjoni ta' dawn il-Linji Gwida, bosta entitajiet jitqiesu bħala impriża waħda jekk xi waħda mill-kundizzjonijiet imsemmija fl-Artikolu 3(3) tal-Anness I mar-Regolament għal Eżenzjoni Ġenerali Sħiħa tiġi sodisfatta; din id-definizzjoni hija mingħajr preġudizzju għal definizzjonijiet oħra użati għall-varar ta' strumenti finanzjarji fi programmi tal-UE/ŻEE li ma jinvolvu l-ebda għajnuna mill-Istat;
                           
                        
                              (xxviii)
                           
                           
                              “finanzjament totali” tfisser l-ammont massimu ta' investiment kumplessiv li jsir f'impriża eliġibbli permezz ta' investiment wieħed jew iktar għall-finanzjament ta' riskju, inklużi investimenti ta' segwitu, skont kwalunkwe miżura ta' għajnuna mill-Istat għall-finanzjament ta' riskju, bl-esklużjoni ta' investimenti kompletament privati pprovduti fuq patti tas-suq u barra mill-ambitu tal-miżura ta' għajnuna mill-Istat għall-finanzjament ta' riskju;
                           
                        
                              (xxix)
                           
                           
                              “impriża mhux elenkata” tfisser impriża li mhijiex elenkata fil-lista uffiċjali tal-Borża, għajr fuq il-pjattaformi multilaterali għan-negozjar.
                           
                        
            3.   VALUTAZZJONI TAL-KOMPATIBBILTÀ TAL-GĦAJNUNA GĦALL-FINANZJAMENT TA' RISKJU
      3.1.   Il-prinċipji komuni tal-valutazzjoni
      
      
               
                  (53)
               
               
                  Sabiex tivvaluta jekk miżura ta' għajnuna nnotifikata tistax titqies bħala kompatibbli mas-suq intern, l-Awtorità ġeneralment tanalizza jekk id-disinn tal-miżura tal-għajnuna jiżgurax li l-impatt pożittiv tal-għajnuna lejn objettiv ta' interess komuni jaqbiżx l-effetti negattivi potenzjali tiegħu fuq il-kummerċ bejn il-partijiet kontraenti għall-Ftehim taż-ŻEE, (“Parijiet kontraenti”) u dwar il-kompetizzjoni.
               
            
               
                  (54)
               
               
                  Il-Komunikazzjoni tat-8 ta' Mejju 2012 dwar l-immodernizzar tal-għajnuna mill-Istat talbet għall-identifikazzjoni u d-definizzjoni tal-prinċipji komuni applikabbli għall-valutazzjoni tal-kompatibbiltà tal-miżuri kollha ta' għajnuna. Għal dan l-iskop, l-Awtorità se tikkunsidra li miżura ta' għajnuna tkun kompatibbli mal-Ftehim taż-ŻEE jekk tissodisfa l-kriterji kollha li ġejjin biss:
                  
                              (a)
                           
                           
                              kontribuzzjoni għall-objettiv ta' interess komuni definit sew: miżura ta' għajnuna mill-Istat għandha timmira għal objettiv ta' interess komuni skont l-Artikolu 61(3) tal-Ftehim taż-ŻEE (it-Taqsima 3.2);
                           
                        
                              (b)
                           
                           
                              bżonn ta' intervent mill-Istat: miżura ta' għajnuna mill-Istat għandha tkun immirata lejn sitwazzjoni fejn l-għajnuna tkun tista' ġġib magħha titjib materjali li ma jkunx jista' jinkiseb mis-suq innifsu billi tirrimedja falliment tas-suq (it-Taqsima 3.3);
                           
                        
                              (c)
                           
                           
                              adegwatezza tal-miżura ta' għajnuna: il-miżura ta' għajnuna mill-Istat għandha tkun strument politiku xieraq li jindirizza l-objettiv ta' interess komuni (it-Taqsima 3.4);
                           
                        
                              (d)
                           
                           
                              effett ta' inċentiv: il-miżura ta' għajnuna mill-Istat għandha tbiddel l-imġiba tal-impriża kkonċernata b'tali mod li din tinvolvi ruħha f'attività addizzjonali li ma tkunx tista' tagħmel mingħajr l-għajnuna jew li tkun tista' tagħmilha biss b'mod ristrett jew differenti (it-Taqsima 3.5);
                           
                        
                              (e)
                           
                           
                              proporzjonalità tal-għajnuna (l-għajnuna limitata għall-minimu possibbli): il-miżura ta' għajnuna mill-Istat għandha tkun limitata għall-minimu meħtieġ sabiex ikunu jistgħu jsiru l-investimenti jew l-attivitajiet addizzjonali mill-impriża kkonċernata (it-Taqsima 3.6);
                           
                        
                              (f)
                           
                           
                              l-evitar ta' effetti negattivi mhux dovuti fuq il-kompetizzjoni u l-kummerċ bejn il-partijiet Kontraenti: l-effetti negativi tal-miżuri ta' għajnuna mill-Istat għandhom ikunu limitati suffiċjentement, sabiex il-bilanċ globali tal-miżura jkun pożittiv (it-Taqsima 3.7).
                           
                        
                              (g)
                           
                           
                              it-trasparenza tal-għajnuna: l-Istati tal-EFTA, l-Awtorità, l-operaturi ekonomiċi u l-pubbliku għandu jkollhom aċċess faċli għall-atti relevanti kollha u għall-informazzjoni pertinenti dwar l-għajnuna mogħtija (it-Taqsima 3.8).
                           
                        
            
               
                  (55)
               
               
                  Il-bilanċ kumplessiv ta' ċerti kategoriji ta' skemi jista' jkun suġġett ukoll għal rekwiżit ta' evalwazzjoni ex post, kif deskritt fit-Taqsima 4 hawn taħt. F'każijiet bħal dawn, l-Awtorità tista' tillimita l-perjodu ta' dawk l-iskemi, bil-possibbiltà li tinnotifika t-tiġdid tagħhom.
               
            
               
                  (56)
               
               
                  Hi u tivvaluta l-kompatibbiltà ta' kwalunkwe għajnuna mal-Ftehim taż-ŻEE, l-Awtorità tieħu inkunsiderazzjoni l-proċedimenti kollha li jikkonċernaw ksur tal-Artikolu 53 jew 54 tal-Ftehim taż-ŻEE li jista' jirrigwarda lill-benefiċjarju tal-għajnuna u li jista' jkunu rilevanti għall-valutazzjoni tagħha skont l-Artikolu 61(3) tal-Ftehim taż-ŻEE. (23)
                  
               
            3.2.   Kontribut għal għan komuni
      
      
               
                  (57)
               
               
                  L-għajnuna mill-Istat għandha tikkontribwixxi biex jintlaħaq objettiv wieħed jew iktar ta' interess komuni fit-tifsira tal-Artikolu 61(3) tal-Ftehim taż-ŻEE. Għall-għajnuna għall-finanzjament ta' riskju, l-objettiv ġenerali ta' politika huwa li titjieb il-provvista tal-finanzi għall-SMEs vijabbli mill-iżvilupp bikri tagħhom għall-istadji tat-tkabbir tagħhom u f'ċerti ċirkostanzi, għall-kumpaniji żgħar u innovattivi b'kapitalizzazzjoni medja; biex jiġi żviluppat fuq medda twila ta' żmien suq tal-finanzjament tan-negozju kompetittiv fit-territorju taż-ŻEE, li għandu jikkontribwixxi għat-tkabbir ekonomiku ġenerali.
               
            3.2.1.   Objettivi speċifiċi ta' politika li jridu jintlaħqu permezz tal-miżura
      
      
               
                  (58)
               
               
                  Il-miżura trid tiddefinixxi objettivi speċifiċi ta' politika fid-dawl tal-objettivi ġenerali ta' politika kif stabbiliti fil-paragrafu 57 ta' hawn fuq. Għal dak l-għan, l-Istat Membru għandu jwettaq valutazzjoni ex ante sabiex jiġu identifikati miri ta' politika u jiddefinixxu l-indikaturi rilevanti tal-prestazzjoni. Id-daqs u d-durata tal-miżura għandhom ikunu adegwati għall-miri politiċi. Fil-prinċipju, l-indikaturi tal-prestazzjoni jistgħu jinkludu:
                  
                              (a)
                           
                           
                              l-investiment meħtieġ jew previst fis-settur privat;
                           
                        
                              (b)
                           
                           
                              l-għadd mistenni ta' benefiċjarji finali li fihom isir investiment, inkluż l-għadd ta' startup SMEs;
                           
                        
                              (c)
                           
                           
                              l-għadd stmat ta' impriżi ġodda maħluqa matul l-implimentazzjoni tal-miżura ta' finanzjament ta' riskju u b'riżultat tal-investimenti għall-finanzjament ta' riskju;
                           
                        
                              (d)
                           
                           
                              l-għadd ta' impjiegi maħluqa fl-intrapriżi benefiċjarji aħħara bejn id-data tal-ewwel investiment għall-finanzjament ta' riskju fil-miżura għall-finanzjament ta' riskju u l-ħruġ mill-investiment;
                           
                        
                              (e)
                           
                           
                              fejn xieraq, il-proporzjon ta' investimenti magħmula skont it-test tal-operatur fl-ekonomija tas-suq;
                           
                        
                              (f)
                           
                           
                              punti importanti u skadenzi li fihom ċerti ammonti predefiniti jew perċentwali tal-baġit għandhom jiġu investiti;
                           
                        
                              (g)
                           
                           
                              ir-redditi/ir-rendiment li mistennija jiġu ġġenerati mill-investimenti;
                           
                        
                              (h)
                           
                           
                              fejn ikun xieraq, l-applikazzjonijiet għal privattivi li jkunu saru mill-benefiċjarji finali matul l-implimentazzjoni tal-miżura ta' finanzjament tar-riskji.
                           
                        
            
               
                  (59)
               
               
                  L-indikaturi msemmija fil-paragrafu 58 huma rilevanti kemm għall-fini tal-evalwazzjoni tal-effikaċja tal-miżura, kif ukoll biex tiġi vvalutata l-validità tal-istrateġiji tal-investiment imfassla mill-intermedjarju finanzjarju fil-kuntest tal-proċess tal-għażla.
               
            3.2.2.   Intermedjarji finanzjarji li jwasslu għall-objettivi tal-politika
      
      
               
                  (60)
               
               
                  Sabiex jiġi żgurat li l-intermedjarji finanzjarji involuti fil-miżura ta' finanzjament tar-riskji jwasslu għall-objettivi ta' politika rilevanti, huma għandhom jikkonformaw mal-kundizzjonijiet stipulati fil-paragrafi minn 61 sa 62 hawn taħt.
               
            
               
                  (61)
               
               
                  L-istrateġija ta' investiment tal-intermedjarju finanzjarju għandha tkun allinjata mal-objettivi politiċi tal-miżura. Bħala parti mill-proċess tal-għażla, l-intermedjarji finanzjarji għandhom juru kif l-istrateġija ta' investiment proposta minnhom tista' tikkontribwixxi għall-kisba tal-objettivi u l-miri politiċi.
               
            
               
                  (62)
               
               
                  L-Istat tal-EFTA għandu jiżgura li l-istrateġija ta' investiment tal-intermedjarji tibqa' dejjem allinjata mal-miri ta' politika miftehma, pereżempju permezz ta' monitoraġġ xieraq u mekkaniżmi ta' rapportar u tal-parteċipazzjoni ta' rappreżentanti ta' investituri pubbliċi fil-korpi ta' rappreżentanza tal-intermedjarju finanzjarju, bħall-bord superviżorju jew il-bord konsultattiv. Struttura ta' governanza adatta għandha tiżgura li l-bidliet materjali fl-istrateġiji tal-investiment jeħtieġu l-kunsens minn qabel tal-Istat tal-EFTA. Biex jiġi evitat id-dubju, l-Istat tal-EFTA ma jistax jipparteċipa direttament f'deċiżjonijiet individwali dwar l-investiment u ċ-ċessjoni.
               
            3.3.   Il-bżonn għal intervent mill-Istat
      
      
               
                  (63)
               
               
                  L-għajnuna mill-Istat tista' tiġi ġġustifikata biss jekk tkun immirata lejn fallimenti tas-suq speċifiċi li jaffettwaw il-kisba tal-objettiv komuni. L-Awtorità tqis li ma hemm l-ebda falliment tas-suq ġenerali fir-rigward tal-aċċess għall-finanzjament għall-SMEs, iżda biss falliment relatat ma' ċerti gruppi ta' SMEs, skont il-kuntest ekonomiku speċifiku tal-Istat tal-EFTA kkonċernat. Dan partikolarment, iżda mhux esklussivament, japplika għal SMEs fil-fażijiet bikrija tagħhom li, minkejja l-prospetti ta' tkabbir tagħhom, mhumiex kapaċi juru l-kredibbiltà kreditizja tagħhom jew il-korrettezza tal-pjanijiet kummerċjali tagħhom lill-investituri. L-ambitu ta' tali falliment tas-suq, kemm f'termini ta' kumpaniji affettwati u r-rekwiżit kapitali tagħhom, jista' jvarja skont is-settur li fih joperaw. Minħabba asimmetriji fl-informazzjoni, is-suq isibha diffiċli li jivvaluta l-profil tar-riskju/redditu ta' tali SMEs u l-kapaċità tagħhom li jiġġeneraw redditi aġġustati għar-riskju. Id-diffikultajiet li dawk l-SMEs jesperjenzaw fil-kondiviżjoni tal-informazzjoni dwar il-kwalità tal-proġett tagħhom, ir-riskju perċepit tagħhom u l-kredibbiltà kreditizja dgħajfa, iwasslu għal kostijiet għolja ta' tranżazzjoni u tal-aġenzija u jistgħu jaggravaw l-averżjoni għar-riskju tal-investitur. Kumpaniji innovattivi u żgħar b'kapitalizzazzjoni medja jistgħu jiffaċċaw diffikultajiet simili u għalhekk jiġu affettwati mill-istess falliment tas-suq.
               
            
               
                  (64)
               
               
                  Għalhekk, il-miżura għall-finanzjament ta' riskju għandha tiġi stabbilita fuq il-bażi ta' valutazzjoni ex ante li turi l-eżistenza ta' diskrepanza tal-likwidità li taffettwa impriżi eliġibbli fl-istadju ta' żvilupp, fiż-żona ġeografika u, jekk applikabbli, fis-settur ekonomiku, li jkunu fil-mira. Il-miżura għall-finanzjament ta' riskju għandha tkun imfassla b'tali mod li tindirizza l-fallimenti tas-suq ippruvati fil-valutazzjoni ex ante.
               
            
               
                  (65)
               
               
                  Għandhom jiġu analizzati kemm il-problemi strutturali kif ukoll dawk ċikliċi (jiġifieri dawk relatati mal-kriżi) li jwasslu għal livelli subottimali ta' finanzjament privat. B'mod partikolari, il-valutazzjoni għandha tipprovdi analiżi komprensiva tas-sorsi ta' finanzjament disponibbli għal impriżi eliġibbli, filwaqt li tqis l-għadd ta' intermedjarji finanzjarji eżistenti fiż-żona ġeografika fil-mira, in-natura pubblika jew privata tagħhom, il-volumi ta' investiment immirati lejn dak is-settur rilevanti tas-suq, in-numru ta' impriżi potenzjalment eliġibbli u l-valuri medji ta' tranżazzjonijiet individwali. Din l-analiżi għandha tkun ibbażata fuq dejta li tkopri ħames snin qabel in-notifika tal-miżura għall-finanzjament ta' riskju u, fuq din il-bażi, hija għandha tistima n-natura u d-daqs tad-diskrepanza tal-likwidità, jiġifieri, il-livell ta' domanda għal finanzjament mhux issodisfata minn impriżi eliġibbli.
               
            
               
                  (66)
               
               
                  Il-valutazzjoni ex ante għandha preferibbilment titwettaq minn entità indipendenti bbażata fuq evidenza oġġettiva u aġġornata. L-Istati tal-EFTA jistgħu jippreżentaw valutazzjonijiet eżistenti, sakemm ikunu datati inqas minn tliet snin qabel in-notifika tal-miżura għall-finanzjament ta' riskju. Meta teżamina s-sejbiet tal-valutazzjoni ex ante, il-Kummissjoni tirriserva d-dritt li tikkontesta l-validità tad-dejta fid-dawl tal-evidenza disponibbli.
               
            
               
                  (67)
               
               
                  Biex jiżguraw li l-intermedjarji finanzjarji involuti fil-miżura huma mmirati lejn il-fallimenti identifikati tas-suq, proċess ta' diliġenza dovuta jsir biex tiġi żgurata strateġija ta' investiment kummerċjali soda li tiffoka fuq l-objettiv ta' politika identifikat u tirrispetta r-rekwiżiti tal-eliġibbiltà u r-restrizzjonijiet ta' finanzjament definiti. B'mod partikolari, l-Istati tal-EFTA jridu jagħżlu l-intermedjarji finanzjarji li jkunu jistgħu juru li l-istrateġija ta' investiment proposta tagħhom hija kummerċjalment soda u tinkludi politika xierqa għad-diversifikazzjoni tar-riskji mmirata lejn il-kisba tal-vijabbiltà ekonomika u skala effiċjenti f'termini ta' daqs u ambitu territorjali tal-investimenti.
               
            
               
                  (68)
               
               
                  Barra minn hekk, valutazzjoni ex ante għandha tqis fallimenti speċifiċi tas-suq li jiffaċċaw impriżi eliġibbli fil-mira abbażi tal-gwida addizzjonali stabbilita fil-paragrafi minn 69 sa 88.
               
            3.3.1.   Miżuri mmirati għall-kategoriji ta' impriżi barra mill-kamp ta' applikazzjoni tar-Regolament għal Eżenzjoni Ġenerali Sħiħa
      
      (a)   Kumpanija żgħira b'kapitalizzazzjoni medja
      
      
               
                  (69)
               
               
                  Il-kamp ta' applikazzjoni tar-Regolament għal Eżenzjoni Ġenerali Sħiħa huwa ristrett għall-SMEs eliġibbli. Madankollu, ċerti impriżi li ma jkunux jilħqu l-limiti minimi fin-numru ta' ħaddiema u/jew dawk finanzjarji, li jiddefinixxi l-kunċett ta' SMEs jistgħu jiffaċċaw restrizzjonijiet ta' finanzjament simili.
               
            
               
                  (70)
               
               
                  L-estensjoni tal-ambitu tal-impriżi eliġibbli f'miżura ta' finanzjament ta' riskju biex ikunu inklużi wkoll kumpaniji żgħar b'kapitalizzazzjoni medja tista' tkun ġustifikata sakemm tipprovdi inċentivi għal investituri privati biex jinvestu f'portafoll iktar diversifikat b'iktar possibbiltajiet ta' dħul u ta' ħruġ. L-inklużjoni fil-portafoll ta' kumpaniji żgħar b'kapitalizzazzjoni medja x'aktarx li tnaqqas ir-riskju fil-livell ta' portafoll u għalhekk iżżid ir-redditu fuq l-investimenti. Għalhekk, dan jista' jkun mod partikolarment effettiv biex ikunu attirati investituri istituzzjonali għall-istadji bikrija iktar riskjużi tal-kumpaniji.
               
            
               
                  (71)
               
               
                  Fid-dawl ta' dan ta' hawn fuq, u sakemm il-valutazzjoni ex ante fiha evidenza ekonomika adegwata għal dan l-għan, jista' jkun ġustifikat s-sostenn għall-kumpaniji żgħar b'kapitalizzazzjoni medja. Fil-valutazzjoni tagħha, l-Awtorità tikkunsidra l-intensità tax-xogħol u tal-kapital tal-impriżi mmirati, kif ukoll kriterji oħrajn li jirriflettu r-restrizzjonijiet tal-finanzjament speċifiċi li jaffettwaw kumpaniji żgħar b'kapitalizzazzjoni medja (pereżempju, kollateral suffiċjenti għal self kbir).
               
            (b)   Impriżi innovattivi b'kapitalizzazzjoni medja
      
      
               
                  (72)
               
               
                  F'ċerti ċirkostanzi, l-impriżi b'kapitalizzazzjoni medja jistgħu jiffaċċaw ukoll restrizzjonijiet ta' finanzjament komparabbli għal dawk li jaffettwaw lill-SMEs. Dan jista' jkun il-każ għall-impriżi b'kapitalizzazzjoni medja li jwettqu attivitajiet ta' riċerka u żvilupp u attivitajiet ta' innovazzjoni flimkien mal-investiment inizjali fil-faċilitajiet tal-produzzjoni, inkluża replikazzjoni tas-suq, u li r-rekord storiku tagħhom ma jippermettix lill-investituri potenzjali jagħmlu s-suppożizzjonijiet rilevanti fir-rigward tal-prospetti futuri tas-suq fir-rigward tar-riżultati ta' dawn l-attivitajiet. F'każ bħal dan, l-għajnuna mill-Istat għall-finanzjament ta' riskju tista' tkun neċessarja għal kumpaniji innovattivi b'kapitalizzazzjoni medja biex iżidu l-kapaċitajiet ta' produzzjoni tagħhom għal skala sostenibbli fejn ikunu jistgħu jattiraw finanzjament privat waħidhom. Kif osservat fil-punt 3.3.1(a), l-inklużjoni ta' tali kumpanija b'kapitalizzazzjoni medja fil-portafoll ta' investiment tiegħu tista' tkunn mezz effettiv għal intermedjarju finanzjarju biex joffri sett iktar diversifikat ta' opportunitajiet għall-investiment li jappella għal firxa usa ta' investituri potenzjali.
               
            (c)   Impriżi li jirċievu l-investiment inizjali fil-finanzjament tar-riskji iktar minn seba' snin wara l-ewwel bejgħ kummerċjali tagħhom;
      
      
               
                  (73)
               
               
                  Ir-Regolament għal Eżenzjoni Ġenerali Sħiħa jkopri dawk l-SMEs li jirċievu l-investiment inizjali bil-miżura għall-finanzjament ta' riskju qabel l-ewwel bejgħ kummerċjali tagħhom f'suq jew fi żmien seba' snin wara l-ewwel bejgħ kummerċjali tagħhom. Huma biss l-investimenti ta' segwitu li jiġu koperti mill-eżenzjoni sħiħa wara dan il-perjodu ta' seba' snin. Madankollu, ċerti tipi ta' impriżi jistgħu jitqiesu li għadhom fl-istadji ta' espansjoni/tkabbir bikri tagħhom jekk, anki wara dan il-perjodu ta' seba' snin, ikunu għadhom ma tawx prova suffiċjenti tal-potenzjal tagħhom li jiġġeneraw redditi u/jew ma jkollhomx rekord storiku robust biżżejjed u kollateral. Dan jista' jkun il-każ f'setturi b'riskju għoli, bħal pereżempju tal-bijoteknoloġija, l-industriji kulturali u kreattivi, u b'mod aktar ġenerali għal SMEs innovattivi. (24) Barra minn hekk, l-impriżi li jkollhom kapital intern suffiċjenti biex jiffinanzjaw l-attivitajiet inizjali tagħhom jistgħu jeħtieġu finanzjament estern biss fi stadju aktar tard, pereżempju biex iżidu l-kapaċitajiet tagħhom minn skala żgħira għal skala akbar tan-negozju. Dan jista' jirrikjedi investiment akbar minn dak li jkunu jistgħu jilħqu huma bir-riżorsi proprji tagħhom.
               
            
               
                  (74)
               
               
                  Għalhekk, jista' jkun possibbli li jiġu permessi miżuri fejn l-investiment inizjali jkun sar iktar minn seba' snin wara l-ewwel bejgħ kummerċjali tal-impriża fil-mira. F'ċirkostanzi bħal dawn, l-Awtorità tista' titlob li l-miżura tiddefinixxi b'mod ċar impriżi eliġibbli, fid-dawl ta' evidenza pprovduta permezz ta' valutazzjoni ex ante dwar l-eżistenza ta' xi falliment speċifiku tas-suq li jaffettwa lil dawn l-impriżi.
               
            (d)   Impriżi li jeħtieġu investiment għall-finanzjament ta' riskju ta' ammont li jaqbeż il-limitu massimu stabbilit fir-Regolament għal Eżenzjoni Ġenerali Sħiħa
      
      
               
                  (75)
               
               
                  Ir-Regolament għal Eżenzjoni Ġenerali Sħiħa jistipula ammont totali massimu ta' finanzjament ta' riskju għal kull impriża eliġibbli, inklużi investimenti ta' segwitu. Madankollu, f'ċerti industriji fejn l-ispejjeż tar-riċerka jew tal-investiment bil-quddiem ikunu relattivament għoljin, dan l-ammont jista' ma jkunx biżżejjed sabiex jinkisbu l-investimenti inizjali meħtieġa u l-kumpanija tistabbilixxi ruħha fuq mogħdija ta' tkabbir sostenibbli. Għaldaqstant, jista' jkun ġustifikat, f'ċerti kundizzjonijiet, li jkun permess ammont ogħla ta' investiment globali għall-impriżi eliġibbli.
               
            
               
                  (76)
               
               
                  Għalhekk, miżuri ta' finanzjament ta' riskju jistgħu jipprovdu sostenn 'il fuq mill-ammont massimu totali, sakemm l-ammont ta' finanzjament previst fil-miżura ta' finanzjament ta' riskju jirrifletti d-daqs u n-natura tad-diskrepanza tal-likwidità identifikata fil-valutazzjoni ex ante fir-rigward tas-setturi u/jew territorji fil-mira. F'każijiet bħal dawn, l-Awtorità tikkunsidra n-natura intensiva fil-kapital tas-setturi fil-mira u/jew il-kostijiet ogħla ta' investimenti f'ċerti żoni ġeografiċi.
               
            (e)   Pjattaformi multilaterali għan-negozjar li ma jissodisfawx il-kundizzjonijiet tar-Regolament għal Eżenzjoni Ġenerali Sħiħa
      
      
               
                  (77)
               
               
                  L-Awtorità tirrikonoxxi li l-pjattaformi multilaterali għan-negozjar huma parti importanti mis-suq tal-finanzjament tal-SMEs minħabba li kemm jattiraw kapital ġdid fl-SMEs kif ukoll jiffaċilitaw il-ħruġ tal-investituri preċedenti. (25) Ir-Regolament għal Eżenzjoni Ġenerali Sħiħa jirrikonoxxi l-importanza tagħhom billi jiffaċilita l-attività tagħhom jew permezz ta' inċentivi fiskali mmirati lejn persuni fiżiċi li qed jinvestu f'kumpaniji elenkati fuq dawn il-pjattaformi, jew billi jippermetti għajnuna tal-bidu lill-operatur tal-pjattaforma, soġġett għall-kundizzjoni li l-operatur tal-pjattaforma jikkwalifika bħala impriża żgħira u sa ċerti limiti minimi.
               
            
               
                  (78)
               
               
                  Madankollu, l-operaturi tal-pjattaformi multilaterali għan-negozjar mhux bilfors iridu jkunu intrapriżi żgħar meta jiġu stabbiliti. Bl-istess mod, l-ammont massimu ta' għajnuna permessibbli bħala għajnuna tal-bidu skont ir-Regolament għal Eżenzjoni Ġenerali Sħiħa jista' ma jkunx biżżejjed sabiex jappoġġa l-istabbiliment tal-pjattaforma. Barra minn hekk, sabiex ikunu attirati riżorsi suffiċjenti għall-istabbiliment u t-tnedija ta' pjattaformi ġodda, jista' jkun meħtieġ li jkunu pprovduti inċentivi fiskali għal investituri korporattivi. Fl-aħħar nett, il-pjattaforma mhux biss tista' telenka l-SMEs, iżda tista' telenka wkoll dawk l-impriżi li jaqbżu l-limiti minimi stabbiliti fid-definizzjoni ta' SME.
               
            
               
                  (79)
               
               
                  Għalhekk, f'ċerti kundizzjonijiet, jista' jkun iġġustifikat, li jkunu permessi ċerti inċentivi fiskali għal investituri korporattivi, biex isostnu l-operaturi tal-pjattaforma li mhumiex intrapriżi żgħar, jew biex jippermettu investimenti għall-istabbiliment ta' pjattaformi multilaterali għan-negozjar li l-ammont tagħhom jaqbeż il-limiti previsti għall-għajnuna tal-bidu skont ir-Regolament għal Eżenzjoni Ġenerali Sħiħa, jew biex jippermettu għajnuna lil pjattaformi multilaterali għan-negozjar fejn il-maġġoranza tal-istrumenti finanzjarji ammessi għan-negozjar jinħarġu mill-SMEs. Dan huwa konformi mal-objettiv politiku li jiġi sostnut l-aċċess tal-SMEs għall-finanzjament permezz ta' katina ta' finanzjament bla xkiel. Għalhekk, il-valutazzjoni ex ante għandha turi l-eżistenza ta' falliment speċifiku tas-suq li jaffettwa tali pjattaformi fis-suq ġeografiku rilevanti.
               
            3.3.2.   Miżuri b'parametri ta' tfassil mhux konformi mar-Regolament għal Eżenzjoni Ġenerali Sħiħa
      
      (a)   Strumenti finanzjarji bil-parteċipazzjoni tal-investituri privati taħt il-proporzjonijiet previsti fir-Regolament għal Eżenzjoni Ġenerali Sħiħa
      
      
               
                  (80)
               
               
                  Il-fallimenti tas-suq li jaffettwaw l-impriżi f'reġjuni jew Stati tal-EFTA partikolari jistgħu jkunu iktar qawwija minħabba n-nuqqas ta' żvilupp relattiv tas-suq ta' finanzjament tal-SMEs f'dawn iż-żoni meta mqabbla ma' reġjuni oħra fl-istess Stat tal-EFTA jew fi Stati tal-EFTA ieħor. Dan jista' jkun il-każ b'mod partikolari fl-Istati tal-EFTA fejn ma hemmx il-preżenza formali ta' investituri fil-kapital ta' riskju u investituri investitur informali. Għalhekk, l-objettiv li jkun inkoraġġut l-iżvilupp ta' suq effiċjenti għall-finanzjament tal-SMEs f'dawn ir-reġjuni u li jingħelbu l-ostakli strutturali li jistgħu jostakolaw lill-SMEs milli jkollhom aċċess effettiv għal finanzjament ta' riskju, jistgħu jiġġustifikaw pożizzjoni iktar favorevoli tal-Awtorità lejn miżuri li jippermettu l-parteċipazzjoni tal-investituri privati skont il-proporzjonijiet previsti fir-Regolament għal Eżenzjoni Ġenerali Sħiħa.
               
            
               
                  (81)
               
               
                  Barra minn hekk, għall-miżuri ta' finanzjament ta' riskju bil-parteċipazzjoni tal-investitur privat skont il-proporzjonijiet stipulati fir-Regolament għal Eżenzjoni Ġenerali Sħiħa, l-Awtorità tista' tadotta pożizzjoni pożittiva, partikolarment jekk tali miżuri jkunu speċifikatament immirati għal SMEs qabel l-ewwel bejgħ kummerċjali jew fl-istadju tal-prova tal-kunċett, jiġifieri impriżi affettwati minn falliment tas-suq akbar sakemm parti mir-riskji tal-investiment hija effettivament imġarrba mill-investituri privati parteċipanti.
               
            (b)   Strumenti finanzjarji b'parametri ta' tfassil finanzjarju 'l fuq mil-limitu massimu previst fir-Regolament għal Eżenzjoni Ġenerali Sħiħa
      
      
               
                  (82)
               
               
                  Il-benefiċċju tar-Regolament għal Eżenzjoni Ġenerali Sħiħa huwa rriservat għal miżuri li bihom kondiviżjoni tat-telf mhux pari passu bejn l-investituri pubbliċi u dawk privati hija mfassal b'tali mod li tillimita l-ewwel telf imġarrab mill investitur pubbliku. Similimarment, fil-każ ta' garanziji, l-eżenzjoni sħiħa tiffissa limiti dwar ir-rata ta' garanzija u t-telf totali mġarrab mill-investitur pubbliku.
               
            
               
                  (83)
               
               
                  Madankollu, f'ċerti ċirkostanzi, billi tittieħed pożizzjoni ta' finanzjament iktar riskjuża, il-finanzjament pubbliku jista' jippermetti lill-investituri jew mutwanti privati jipprovdu fondi addizzjonali. Fil-valutazzjoni ta' miżuri b'parametri ta' tfassil finanzjarju li jaqbżu l-limiti massimi fir-Regolament għal Eżenzjoni Ġenerali Sħiħa, l-Awtorità tqis għadd ta' fatturi kif indikat fit-Taqsima 3.4.2 ta' dawn il-Linji Gwida.
               
            (c)   Strumenti finanzjarji minbarra garanziji fejn l-investituri, l-intermedjarji finanzjarji u l-maniġers tagħhom huma magħżula billi tingħata preferenza lill-protezzjoni negattiva fuq il-kondiviżjoni asimmetrika tal-profitti
      
      
               
                  (84)
               
               
                  Skont ir-Regolament għal Eżenzjoni Ġenerali Sħiħa, l-għażla ta' intermedjarji finanzjarji, kif ukoll l-investituri jew l-maniġers tal-fond, għandha tkun ibbażata fuq sejħa miftuħa, trasparenti u mhux diskriminatorja li tistabbilixxi b'mod ċar l-objettivi tal-politika li jridu jintlaħqu permezz tal-miżura u t-tip ta' parametri finanzjarji maħsuba biex jilħqu tali objettivi. Dan ifisser li l-intermedjarji finanzjarji jew il-maniġers tagħhom għandhom jintgħażlu permezz ta' proċedura konformi mad-Direttiva 2004/18/KE (26) jew kull leġiżlazzjoni sussegwenti li tieħu post din id-Direttiva. Jekk din id-Direttiva mhix applikabbli, il-proċedura tal-għażla trid tkun b'tali mod li tiżgura l-iktar għażla wiesgħa possibbli fost intermedjarji finanzjarji jew maniġers ta' fondi kkwalifikati. B'mod partikolari, tali proċedura tippermetti lill-Istat tal-EFTA kkonċernat li jqabbel il-patti u l-kundizzjonijiet innegozjati bejn l-intermedjarji finanzjarji jew il-maniġers ta' fondi u l-investituri privati potenzjali sabiex ikun żgurat li l-miżura ta' finanzjament ta' riskju tattira investituri privati bl-inqas għajnuna mill-Istat possibbli, jew bid-diverġenza minima mill-kundizzjonijiet pari passu, fid-dawl ta' strateġija ta' investiment realistika.
               
            
               
                  (85)
               
               
                  Skont ir-Regolament għal Eżenzjoni Ġenerali Sħiħa, il-kriterji applikabbli għall-għażla tal-maniġers għandhom jinkludu rekwiżit li bih, għal strumenti oħra għajr garanziji, “il-kondiviżjoni tal-profitti tingħata preferenza fuq il-protezzjoni minn telf possibbli” biex tillimita xaqlib lejn teħid eċċessiv ta' riskju mill-maniġer li jagħżel l-impriżi li fihom isir l-investiment. Huwa mifhum li dan jiżgura li, tkun xi tkun il-forma tal-istrument finanzjarju previst mill-miżura, kull trattament preferenzjali mogħti lil investituri jew mutwanti privati għandu jiġi bbilanċjat kontra l-interess pubbliku, li jikkonsisti fl-iżgurar tan-natura rotatorja tal-kapital pubbliku impenjat u s-sostenibbiltà finanzjarja fit-tul tal-miżura.
               
            
               
                  (86)
               
               
                  F'ċerti każi, madankollu, jista' jkun neċessarju li tingħata preferenza lil protezzjoni minn telf possibbli, prinċipalment meta l-miżura għandha fil-mira ċerti setturi li fihom ir-rata ta' inadempjenza tal-SMEs hija għolja. Dan jista' jkun il-każ għal miżuri mmirati lejn SMEs li qabel l-ewwel bejgħ kummerċjali tagħhom jew fl-istadju ta' prova tal-kunċett tagħhom, setturi li qed jiffaċċaw ostakli teknoloġiċi importanti, jew setturi li fihom il-kumpaniji għandhom dipendenza għolja fuq proġetti uniċi li jeħtieġu investiment bil-quddiem kbir u li jinvolvu espożizzjoni għolja għar-riskju, bħalma huma l-industriji kulturali u dawk kreattivi. Preferenza għal mekkaniżmi ta' protezzjoni minn telf possibbli tista' tiġi ġġustifikata wkoll għal miżuri li joperaw permezz ta' fond ta' fondi u li għandhom l-għan li jattiraw investituri privati f'dan il-livell.
               
            (d)   Inċentivi fiskali għal investituri korporattivi, inkluż intermedjarji finanzjarji jew il-maniġers tagħhom li jaġixxu bħala koinvestituri.
      
      
               
                  (87)
               
               
                  Filwaqt li r-Regolament għal Eżenzjoni Ġenerali Sħiħa jkopri l-inċentivi fiskali mogħtija lil investituri privati indipendenti li huma persuni fiżiċi li jipprovdu l-finanzjament ta' riskju direttament jew indirettament lill-SMEs eliġibbli, l-Istati tal-EFTA jistgħu jsibu li huwa xieraq li jdaħħlu fis-seħħ miżuri li japplikaw inċentivi simili għall-investituri korporattivi. Id-differenza qiegħda fil-fatt li l-investituri korporattivi huma impriżi fit-tifsira tal-Artikolu 61 tal-Ftehim taż-ŻEE. Il-miżura għalhekk għandha tkun soġġetta għal restrizzjonijiet speċifiċi sabiex ikun żgurat li l-għajnuna fil-livell tal-investituri korporattiva tibqa' proporzjonata u jkollha effett ta' inċentiv reali.
               
            
               
                  (88)
               
               
                  Intermedjarji finanzjarji u l-maniġers tagħhom jistgħu jibbenefikaw minn inċentiv fiskali biss sakemm jagixxu bħala koinvestituri jew komutwanti. Ma jista' jingħata ebda inċentiv fiskali fir-rigward tas-servizzi mogħtija mill-intermedjarju finanzjarju jew mill-maniġers tiegħu għall-implimentazzjoni tal-miżura.
               
            3.4.   L-adegwatezza tal-miżura tal-għajnuna
      
      3.4.1.   L-adegwatezza mqabbla ma' strumenti ta' politika oħrajn u ma' strumenti ta' għajnuna oħrajn
      
      
               
                  (89)
               
               
                  Bil-għan li tindirizza l-fallimenti tas-suq identifikati u tikkontribwixxi għall-kisba tal-objettivi ta' politika mfittxija mill-miżura, il-miżura ta' finanzjament ta' riskju proposta għandha tkun strument xieraq, filwaqt li fl-istess ħin tkun l-inqas waħda li tfixkel il-kompetizzjoni. L-għażla tal-forma speċifika tal-miżura ta' finanzjament ta' riskju għandha tiġi ġustifikata kif dovut permezz ta' valutazzjoni ex ante.
               
            
               
                  (90)
               
               
                  Bħala l-ewwel pass, l-Awtorità tikkunsidra jekk u sakemm il-miżura għall-finanzjament ta' riskju tista' titqies bħala strument xieraq meta mqabbel ma' strumenti politiċi oħrajn immirati biex jinkoraġġixxu l-investimenti ta' finanzjament ta' riskju fl-impriżi eliġibbli. L-għajnuna mill-Istat mhijiex l-uniku strument politiku disponibbli għall-Istati tal-EFTA sabiex jiffaċilitaw l-għoti tal-finanzjament ta' riskju lill-impriżi eliġibbli. Huma jistgħu jużaw għodod ta' politika kumplimentarji oħrajn kemm fuq in-naħa tal-provvista kif ukoll dik tad-domanda, bħal miżuri regolatorji biex jiffaċilitaw il-funzjonament tas-swieq finanzjarji, miżuri biex jitjieb l-ambjent tan-negozju, servizzi konsultattivi għall-prontezza tal-investiment jew l-investimenti pubbliċi skont it-test tal-operatur f'ekonomija tas-suq.
               
            
               
                  (91)
               
               
                  Il-valutazzjoni ex ante trid tanalizza l-azzjonijiet ta' politika taż-ŻEE u dawk nazzjonali eżistenti u, jekk possibbli, dawk previsti mmirati lejn l-istess fallimenti identifikati tas-suq, filwaqt li tqis l-effikaċja u l-effiċjenza ta' għodod oħra ta' politika. Is-sejbiet tal-valutazzjoni ex ante għandhom juru li l-fallimenti identifikati tas-suq ma jistgħux jiġu indirizzati b'mod adegwat permezz ta' għodod oħra ta' politika li ma jinvolvux għajnuna mill-Istat. Barra minn hekk, il-miżura ta' finanzjament ta' riskju proposta għandha tkun konsistenti mal-politika kumplessiva tal-Istat tal-EFTA kkonċernat dwar l-aċċess tal-SMEs għall-finanzjament u għandha tkun kumplimentari għal strumenti oħra ta' politika li jindirizzaw l-istess ħtiġijiet tas-suq.
               
            
               
                  (92)
               
               
                  Bħala t-tieni pass, l-Awtorità tikkunsidra jekk il-miżura proposta hix iktar xierqa minn strumenti alternattivi ta' għajnuna mill-Istat li jindirizzaw l-istess falliment tas-suq. F'dan ir-rigward, hemm assunzjoni ġenerali li l-istrumenti finanzjarji joħolqu inqas distorsjoni minn għotjiet diretti u għalhekk jikkostitwixxu strument iktar xieraq. Madankollu, l-għajnuna mill-Istat biex tiffaċilita l-provvediment ta' finanzjament ta' riskju tista' tingħata f'diversi forom, bħal strumenti fiskali selettivi jew strumenti finanzjarji subkummerċjali, inkluża firxa ta' strumenti ta' ekwità, dejn jew garanziji b'karatteristiċi differenti ta' riskji u gwadanji; kif ukoll diversi modi ta' provvediment u strutturi ta' finanzjament, li l-adegwatezza tagħhom tiddependi fuq in-natura tal-impriżi fil-mira u d-diskrepanza tal-likwidità. Għalhekk, l-Awtorità tivvaluta jekk it-tfassil tal-miżura jipprovdix għal struttura ta' finanzjament effiċjenti, filwaqt li tqis l-istrateġija tal-investiment tal-fond, sabiex tiżgura operazzjonijiet sostenibbli.
               
            
               
                  (93)
               
               
                  F'dan ir-rigward, l-Awtorità tħares b'mod pożittiv lejn miżuri li jinvolvu fondi kbar biżżejjed f'termini ta' daqs tal-portafoll, l-ambitu ġeografiku, b'mod partikolari jekk joperaw f'diversi Stati tal-EFTA, u diversifikazzjoni tal-portafoll, minħabba li tali fondi jistgħu jkunu iktar effiċjenti u għalhekk iktar attraenti għal investituri privati, meta mqabbla ma' fondi iżgħar. Ċerti strutturi tal-fond ta' fondi jistgħu jissodisfaw dawn il-kundizzjonijiet sakemm l-kostijiet kumplessivi tal-ġestjoni li jirriżultaw mil-livelli differenti ta' intermedjazzjoni huma paċuti permezzi ta' gwadann sostanzjali fl-effiċjenza.
               
            3.4.2.   Kundizzjonijiet għall-istrumenti finanzjarji
      
      
               
                  (94)
               
               
                  Għal strumenti finanzjarji li jaqgħu barra mill-kamp ta' applikazzjoni tar-Regolament għal Eżenzjoni Ġenerali Sħiħa, l-Awtorità tikkunsidra l-elementi stabbiliti fil-paragrafi minn 95 sa 119.
               
            
               
                  (95)
               
               
                  L-ewwel nett, il-miżura għandha timmobilizza finanzjament addizzjonali mill-parteċipanti fis-suq. Proporzjonijiet minimi ta' investiment privat skont dawk stabbiliti fir-Regolament għal Eżenzjoni Ġenerali Sħiħa jistgħu jkunu ġġustifikati biss fid-dawl ta' falliment iktar qawwi tas-suq stabbilit fil-valutazzjoni ex ante. F'dan ir-rigward, il-valutazzjoni ex ante għandha raġonevolment tistima l-livell ta' investiment privat imfittex fid-dawl tal-falliment tas-suq li qed jaffettwa firxa speċifika ta' impriżi eliġibbli fil-mira tal-miżura, jiġifieri l-potenzjal stmat li jinġabar investiment privat addizzjonali abbażi tal-portafoll jew ta' kull negozju. Barra minn hekk, għandu jintwera li l-miżura tattira finanzjament privat addizzjonali li altrimenti ma kienx jiġi pprovdut jew li kien jiġi pprovdut f'forom jew ammonti differenti jew b'kundizzjonijiet differenti.
               
            
               
                  (96)
               
               
                  Fil-każ ta' miżuri li huma mmirati speċifikament għall-SMEs qabel l-ewwel bejgħ kummerċjali tagħhom, l-Awtorità tista' taċċetta li l-livell meħtieġ ta' parteċipazzjoni privata jkun ta' natura mhux indipendenti. Alternattivament, għal dawn il-miri tal-investiment, l-Awtorità tista' taċċetta li l-parteċipazzjoni privata mhix independenti fin-natura tagħha, jiġifieri, pereżempju tkun ipprovduta mis-sid tal-impriża benefiċjarja. F'każijiet debitament iġġustifikati, l-Awtorità tista' taċċetta livelli ta' parteċipazzjoni privata iktar baxxi minn dawk stabbiliti fir-Regolament għal Eżenzjoni Ġenerali Sħiħa anki fir-rigward ta' impriżi eliġibbli li jkunu ilhom joperaw f'suq għal inqas minn seba' snin mill-ewwel bejgħ kummerċjali, fid-dawl tal-evidenza ekonomika pprovduta permezz tal-valutazzjoni ex ante fir-rigward tas-suq rilevanti.
               
            
               
                  (97)
               
               
                  Miżura ta' finanzjament ta' riskju li hija mmirata lejn l-impriżi eliġibbli li jkun ilhom joperaw f'suq għal aktar minn seba' snin mill-ewwel bejgħ kummerċjali tagħhom meta jsir l-ewwel investiment għall-finanzjament ta' riskju, għandu jkollha restrizzjonijiet xierqa kemm f'termini ta' limiti ta' żmien (pereżempju, 10 snin minflok sebgħa) jew kriterji oġġettivi oħra ta' natura kwalitattiva relatati mal-istadju ta' żvilupp tal-impriżi fil-mira. Għal dawn il-miri ta' investiment l-Awtorità normalment tkun tirrikjedi proporzjon minimu ta' parteċipazzjoni privata ta' 60 %.
               
            
               
                  (98)
               
               
                  It-tieni, flimkien mal-livell propost ta' parteċipazzjoni privata, l-Awtorità tqis ukoll il-bilanċ tar-riskji u l-benefiċċji bejn l-investituri pubbliċi u dawk privati. F'dan ir-rigward, l-Awtorità tqis b'mod pożittiv miżuri li bihom it-telf ikun kondiviż pari passu bejn l-investituri, u fejn investituri privati jirċievu biss inċentivi pożittivi. Fil-prinċipju, iktar ma l-kondiviżjoni tar-riskji u l-benefiċċji tkun tqarreb lejn il-prattiki kummerċjali attwali, iktar ikun probabbli li l-Awtorità taċċetta livell iktar baxx ta' parteċipazzjoni privata.
               
            
               
                  (99)
               
               
                  It-tielet, il-livell tal-istruttura tal-finanzjament li fih il-miżura għandha l-għan li tiġbor investiment privat huwa ta' importanza. Fil-livell tal-fond ta' fondi, il-kapaċità li jkun attirat finanzjament privat tista' tiddependi fuq użu iktar estensiv ta' mekkaniżmi ta' protezzjoni kontra telf possibbli. Għal kuntrarju ta' dan, dipendenza eċċessiva fuq tali mekkaniżmi tista' toħloq distorsjoni fl-għażla ta' impriżi eliġibbli u twassal għal eżiti ineffiċjenti fejn investituri privati jintervjenu fil-livell tal-investiment fl-impriżi u abbażi ta' kull tranżazzjoni.
               
            
               
                  (100)
               
               
                  Fil-valutazzjoni tan-neċessità tat-tfassil speċifiku tal-miżura, l-Awtorità tista' tqis l-importanza tar-riskju residwu miżmum minn investituri privati magħżula fir-rigward tat-telf mistenni u dak mhux mistenni preżunt mill-investitur pubbliku, kif ukoll il-bilanċ tar-redditu mistenni bejn l-investitur pubbliku u l-investituri privati. Għalhekk, profil differenti tar-riskji u l-gwadanji jista' jkun aċċettat jekk dan jimmassimizza l-ammont ta' investiment privat, mingħajr ma jfixkel il-karattru ġenwin xprunat mill-profitti tad-deċiżjonijiet ta' investiment.
               
            
               
                  (101)
               
               
                  Ir-raba', in-natura eżatta tal-inċentivi għandha tiġi ddeterminata permezz ta' proċess miftuħ u mhux diskriminatorju għall-għażla tal-intermedjarji finanzjarji, u l-maniġers tal-fondi u l-investituri. Bl-istess mod, il-maniġers tal-fond ta' fondi għandhom ikunu meħtieġa li bħala parti mill-mandat ta' investiment tagħhom, legalment jimpenjaw ruħhom li permezz ta' proċess kompetittiv għall-għażla ta' intermedjarji finanzjarji, maniġers tal-fondi jew investituri, jiddeterminaw il-kundizzjonijiet preferenzjali li jistgħu japplikaw fil-livell ta' sottofondi.
               
            
               
                  (102)
               
               
                  Bil-għan li jagħtu prova tal-ħtieġa tal-kundizzjonijiet speċifiċi li huma l-bażi tat-tfassil tal-miżura, l-Istati tal-EFTA jistgħu jintalbu jipproduċu evidenza li turi li, fil-proċess tal-għażla tal-investituri privati, il-parteċipanti kollha fil-proċess kienu qegħdin jitolbu kundizzjonijiet li ma jkunux koperti mir-Regolament għal Eżenzjoni Ġenerali Sħiħa, jew f'każ li s-sejħa għall-offerti ma kinitx konklużiva.
               
            
               
                  (103)
               
               
                  Il-ħames ħaġa, l-intermedjarju finanzjarju jew il-maniġer tal-fond jista' jikkoinvesti flimkien mal-Istat tal-EFTA, sakemm dan jevita kwalunkwe kunflitt ta' interess potenzjali. L-intermedjarju finanzjarju għandu jieħu mill-inqas 10 % tal-biċċa tal-ewwel telf. Tali koinvestiment jista' jikkontribwixxi biex jiżgura li d-deċiżjonijiet ta' investiment ikunu allinjati mal-miri ta' politika rilevanti. L-abbiltà tal-maniġer sabiex jipprovdi investiment mir-riżorsi proprji tiegħu tista' tkun wieħed mill-kriterji tal-għażla.
               
            
               
                  (104)
               
               
                  Fl-aħħar nett, miżuri ta' finanzjament ta' riskju li jagħmlu użu minn strumenti ta' dejn għandhom jipprovdu għal mekkaniżmu li jiżgura li l-intermedjarju finanzjarju jgħaddi l-vantaġġ li jirċievi mill-Istat lil intrapriżi benefiċjarji finali, pereżempju fil-forma ta' rati ta' imgħax iktar baxxi, rekwiżiti tal-kollateral imnaqqsa jew taħlita tagħhom it-tnejn. L-intermedjarju finanzjarju jista' wkoll jgħaddi l-vantaġġ billi jinvesti f'impriżi li għalkemm potenzjalment vijabbli, skont il-kriterji interni ta' klassifikazzjoni tal-intermedjarju finanzjarju, ikunu fi klassi ta' riskju fejn l-intermedjarju ma jinvestix fin-nuqqas ta' miżura għall-finanzjament ta' riskju. Il-mekkaniżmu ta' trasferiment għandu jinkludi arranġamenti ta' monitoraġġ adegwat, kif ukoll mekkaniżmu ta' restituzzjoni.
               
            
               
                  (105)
               
               
                  L-Istati tal-EFTA jistgħu jużaw firxa ta' strumenti finanzjarji bħala parti minn miżura ta' finanzjament ta' riskju, bħal strumenti ta' ekwità u ta' kważiekwità, strumenti ta' self jew garanziji fuq bażi mhux pari passu. Fil-paragrafi minn 106 sa 119 ta' hawn taħt hemm stabbiliti l-elementi li l-Awtorità tqis fil-valutazzjoni tagħha ta' tali strumenti finanzjarji speċifiċi.
               
            (a)   Investimenti ta' ekwità
      
      
               
                  (106)
               
               
                  L-istrumenti tal-investiment ta' ekwità jistgħu jieħdu l-forma ta' investimenti ta' ekwità jew kważiekwità f'impriża, li permezz tagħhom l-investitur jixtri s-sjieda (parti minnha) ta' dik l-impriża.
               
            
               
                  (107)
               
               
                  Strumenti azzjonarji jista' jkollhom diversi karatteristiċi asimmetriċi, li jipprovdu trattament divrenzjat tal-investituri minħabba li xi wħud jistgħu jipparteċipaw f'parti akbar tar-riskji u l-gwadanji minn oħrajn. Biex ittaffi r-riskji tal-investituri privati, il-miżura tista' toffri protezzjoni pożittiva (l-investitur pubbliku li jċedi parti mir-redditu) jew il-protezzjoni kontra parti mit-telf (limitazzjonji tat-telf għall-investitur privat) jew taħlita tat-tnejn.
               
            
               
                  (108)
               
               
                  l-Awtorità tqis li inċentivi pożittivi joħolqu allinjament aħjar ta' interessi bejn l-investituri pubbliċi u dawk privati. Min-naħa l-oħra, il-protezzjoni għal telf possibbli fejn l-investitur pubbliku jista' jkun espost għal riskji ta' prestazzjoni fqira tista' twassal għal miżallinjament tal-interessi u għażla avversa mill-intermedjarji finanzjarji jew l-investituri.
               
            
               
                  (109)
               
               
                  L-Awtorità tqis li strumenti azzjonarji b'redditu limitat, (27) opzjoni eżerċitabbli (28) u qsim tal-flus minħabba introjtu asimmetriku (29) joffru inċentivi tajba, speċjalment f'sitwazzjonijiet karatterizzati minn falliment tas-suq inqas sever.
               
            
               
                  (110)
               
               
                  Strumenti azzjonarji b'karatteristiċi ta' kondiviżjoni mhux pari passu tat-telf li jmorru lil hinn mil-limiti stabbiliti fir-Regolament għal Eżenzjoni Ġenerali Sħiħa jistgħu jkunu ġustifikat biss għal miżuri li jindirizzaw fallimenti tas-suq severi identifikati fil-valutazzjoni ex ante, bħal miżuri mmirati l-iktar lejn SMEs qabel l-ewwel bejgħ kummerċjali tagħhom jew fl-istadju ta' prova tal-kunċett. Biex tkun evitata protezzjoni estensiva ta' telf possibbli, l-ewwel parti tat-telf imġarrba mill-investitur pubbliku trid tkun limitata.
               
            (b)   Strumenti ta' dejn finanzjat: self
      
      
               
                  (111)
               
               
                  Miżura ta' finanzjament ta' riskju tista' tkopri għoti ta' self fil-livell tal-intermedjarji finanzjarji jew tal-benefiċjarji finali.
               
            
               
                  (112)
               
               
                  Strumenti ta' dejn iffinanzjat jistgħu jieħdu forom differenti, inkluż self subordinat u self b'kondiviżjoni tar-riskji tal-portafoll. Is-self subordinat jista' jingħata lill-intermedjarji finanzjarji sabiex isaħħu l-istruttura kapitali tagħhom, bil-għan li jkunu jistgħu jipprovdu finanzjament addizzjonali lill-impriżi eliġibbli. Is-self għall-kondiviżjoni tar-riskji tal-portafoll huwa mfassal biex jipprovdi self lil intermedjarji finanzjarji li jikkommettu ruħhom li jikkofinanzjaw portafoll ta' self ġdid jew lokazzjonijiet lil impriżi eliġibbli sa ċerta rata ta' kofinanzjament flimkien ma' kondiviżjoni tar-riskju ta' kreditu tal-portafoll skont is-self (jew lokazzjoni). Fiż-żewġ każijiet, l-intermedjarju finanzjarju jaġixxi bħala koinvestitur fl-impriżi eliġibbli imma jgawdi minn trattament preferenzjali meta mqabbel mal-investitur/mutwanti pubbliku minħabba li l-istrument itaffi l-iskopertura tiegħu stess li tirriżulta mill-portafoll tas-self sottostanti.
               
            
               
                  (113)
               
               
                  Ġeneralment, fejn il-karatteristiċi tal-istrument ta' mitigazzjoni tar-riskju jwasslu lill-investitur/mutwanti pubbliku biex jassumi, fir-rigward tal-portafoll tas-self sottostanti, pożizzjoni tal-ewwel telf li taqbeż il-limitu stabbilit mir-Regolament għal Eżenzjoni Ġenerali Sħiħa, il-miżura tista' tiġi ġġustifikata biss f'każ ta' falliment sever tas-suq li għandu jkun identifikat b'mod ċar fil-valutazzjoni ex ante. L-Awtorità tikkunsidra b'mod pożittiv il-miżuri li jipprovdu limitu massimu espliċitu fuq l-ewwel telf preżunt mill-investitur pubbliku, b'mod partikolari meta tali limitu massimu ma jaqbiżx il-35 %.
               
            
               
                  (114)
               
               
                  Strumenti ta' self għall-kondiviżjoni tar-riskju tal-portafoll tas-self għandhom jiżguraw rata ta' koinvestiment sostanzjali mill-intermedjarji finanzjarji magħżula. Dan huwa preżunt li huwa l-każ jekk din ir-rata tkun iktar baxxa minn 30 % tal-valur tal-portafoll tas-self sottostanti.
               
            
               
                  (115)
               
               
                  Jekk l-istrumenti ta' dejn iffinanzjati jintużaw għall-finanzjament mill-ġdid tas-self eżistenti, huma ma jitqisux li jiġġeneraw effett ta' inċentiv u kull element ta' għajnuna fi strumenti bħal dawn ma jistax jitqies bħala kompatibbli mas-suq intern skont l-Artikolu 61(3)(c) tal-Ftehim taż-ŻEE.
               
            (c)   Strumenti ta' dejn mhux finanzjat: garanziji
      
      
               
                  (116)
               
               
                  Miżura ta' finanzjament tar-riskji tista' tipprovdi għall-għoti ta' garanziji lill-intermedjarji finanzjarji jew lill-benefiċjarji finali. It-tranżazzjonijiet eliġibbli koperti mill-garanzija għandhom ikunu tranżazzjonijiet ta' self eliġibbli għall-finanzjament ta' riskju oriġinati ġodda, inklużi strumenti ta' lokazzjoni, kif ukoll strumenti ta' investiment fi kważiekwità, bl-esklużjoni ta' strumenti azzjonarji.
               
            
               
                  (117)
               
               
                  Il-garanziji għandhom jiġu pprovduti fuq bażi ta' portafoll. L-intermedjarji finanzjarji jistgħu jagħżlu t-tranżazzjonijiet li jixtiequ jinkludu fil-portafoll kopert mill-garanzija, sakemm it-tranżazzjonijiet inklużi jissodisfaw il-kriterji tal-eliġibbiltà kif definiti mill-miżura ta' finanzjament tar-riskji. Il-garanziji għandhom jiġu offruti b'rata li tiżgura livell xieraq ta' kondiviżjoni tar-riskji u l-gwadanji mal-intermedjarji finanzjarji. B'mod partikolari, f'każijiet ġustifikati kif imiss u skont ir-riżultati tal-valutazzjoni ex ante, ir-rata tal-garanzija tista' tkun ogħla mir-rata massima provdut għaliha fir-Regolament għal Eżenzjoni Ġenerali Sħiħa, iżda ma għandhiex taqbeż id-90 %. Dan jista' jkun il-każ għall-garanziji fuq is-self jew l-investimenti ta' kważiekwità fl-SMEs qabel l-ewwel bejgħ kummerċjali tagħhom.
               
            
               
                  (118)
               
               
                  Fil-każ ta' garanziji limitati, ir-rata ta' limitu fil-prinċipju għandha tkopri biss it-telf mistenni. Jekk hija tkopri wkoll it-telf mhux mistenni, dan tal-aħħar għandu jkun ipprezzat f'livell li jirrifletti l-kopertura addizzjonali tar-riskju. B'mod ġenerali, ir-rata massima ma għandhiex taqbeż il-35 %. Il-garanziji mhux limitati (garanziji b'rata ta' garanzija, iżda mingħajr ebda rata massima) jistgħu jiġu pprovduti f'każijiet debitament ġustifikati u jiġu pprezzati b'tali mod li jkunu jirriflettu l-kopertura tar-riskji addizzjonali pprovduta mill-garanzija.
               
            
               
                  (119)
               
               
                  Id-durata tal-garanzija għandha tkun limitata fiż-żmien, normalment sa massimu ta' 10 snin, mingħajr preġudizzju għall-maturità tal-istrumenti tad-dejn individwali koperti mill-garanzija, li tista' tkun itwal. Il-garanzija titnaqqas jekk l-intermedjarju finanzjarju ma jinkludi l-ebda ammont minimu ta' investiment fil-portafoll matul perjodu speċifiku. Tariffi ta' impenn ikunu meħtieġa għall-ammonti li ma jintużawx. Għandhom jintużaw metodi bħall-tariffi ta' impenn, avvenimenti ta' skattar jew avvenimenti importanti bil-għan li jinċentivaw lill-intermedjarji sabiex jilħqu l-volumi miftehma.
               
            3.4.3.   Kundizzjonijiet għal strumenti fiskali
      
      
               
                  (120)
               
               
                  Kif imsemmi fit-Taqsima 3.3.2(d), il-kamp ta' applikazzjoni tar-Regolament għal Eżenzjoni Ġenerali Sħiħa huwa limitat għall-inċentivi fiskali li huma mmirati lejn investituri li huma persuni fiżiċi. Għalhekk, il-miżuri li jużaw inċentivi fiskali sabiex iħeġġu lill-investituri korporattivi jipprovdu finanzjament lill-impriżi eliġibbli, direttament jew indirettament permezz tal-akkwist ta' ishma f'fond iddedikat jew f'tipi oħrajn ta' mezzi ta' investiment li jinvestu f'impriżi bħal dawn, huma soġġetti għal notifika lill-Awtorità.
               
            
               
                  (121)
               
               
                  Bħala regola ġenerali, l-Istati tal-EFTA jridu jibbażaw il-miżuri fiskali tagħhom fuq is-sejbiet ta' falliment tas-suq fil-valutazzjoni ex ante, u għalhekk jimmiraw l-istrument tagħhom lejn kategorija definita sew ta' impriżi eliġibbli.
               
            
               
                  (122)
               
               
                  L-inċentivi fiskali lill-investituri korporattivi jistgħu jieħdu l-forma ta' ħelsien mit-taxxa fuq l-introjtu u/jew ħelsien mit-taxxa fuq il-qligħ kapitali u d-dividendi, inklużi l-krediti tat-taxxa u d-diferimenti. Fil-kuntest tal-prattika tagħha ta' eżekuzzjoni, l-Awtorità ġeneralment ikkunsidrat bħala kompatibbli ħelsien mit-taxxa fuq l-introjtu mfassal b'tali mod li jkun fih limiti speċifiċi dwar il-perċentwali massimu tal-ammont investit li l-investitur jista' jitlob għal skopijiet ta' ħelsien mit-taxxa, kif ukoll massimu ta' ammont ta' ħelsien mit-taxxa li jista' jitnaqqas minn obbligazzjonijiet ta' taxxa tal-investitur. Barra minn hekk, l-obbligazzjoni ta' taxxa fuq il-qligħ kapitali mill-bejgħ ta' ishma jista' jkun diferit jekk jiġi investit mill-ġdid f'investimenti eliġibbli fi żmien ċertu perjodu, filwaqt li t-telf li jirriżulta mal-bejgħ ta' tali ishma jista' jitnaqqas mill-profitti akkumulati minn ishma oħra suġġetti għall-istess taxxa.
               
            
               
                  (123)
               
               
                  B'mod ġenerali, l-Awtorità hija tal-fehma li dawn it-tipi ta' miżuri fiskali huma xierqa u għalhekk għandhom effett ta' inċentiv jekk l-Istat tal-EFTA jkun jista' jipproduċi evidenza li turi li l-għażla tal-impriżi eliġibbli hija bbażata fuq sett strutturat sewwa ta' rekwiżiti tal-investiment, magħmul pubbliku permezz ta' pubbliċità xierqa, u li tistabbilixxi l-karatteristiċi tal-impriżi eliġibbli li huma soġġetti għal falliment ipprovat tas-suq.
               
            
               
                  (124)
               
               
                  Mingħajr preġudizzju għall-possibilità ta' prolongazzjoni ta' miżura, l-iskemi fiskali għandu jkollhom tul massimu ta' 10 snin. Jekk, wara 10 snin, l-iskema hija prolongat, l-Istat tal-EFTA għandu jwettaq valutazzjoni ex ante ġdida flimkien mal-evalwazzjoni tal-effikaċja tal-iskema matul il-perjodu tal-implimentazzjoni tagħha.
               
            
               
                  (125)
               
               
                  Fl-analiżi tagħha, l-Awtorità għandha tikkunsidra l-karatteristiċi speċifiċi tas-sistema fiskali nazzjonali rilevanti u l-inċentivi fiskali li diġà jeżistu fl-Istat tal-EFTA, kif ukoll l-interazzjoni bejn dawk l-inċentivi, iddedikati għall-ġlieda kontra l-frodi u l-evażjoni tat-taxxa. Għandu jiġi żgurat ukoll li r-regoli dwar l-iskambju ta' informazzjoni bejn l-amministrazzjonijiet tat-taxxa biex jipprevjenu l-frodi u l-evażjoni tat-taxxa japplikaw kif dovut.
               
            
               
                  (126)
               
               
                  Il-vantaġġ fiskali għandu jkun miftuħ għall-investituri kollha li jissodisfaw il-kriterji meħtieġa, mingħajr diskriminazzjoni fir-rigward tal-post ta' stabbiliment tagħhom u sakemm l-Istat tal-EFTA kkonċernat ikun konformi mal-istandards minimi ta' governanza tajba fi kwistjonijiet relatati mat-taxxa. Għalhekk, l-Istati tal-EFTA għandhom jiżguraw pubbliċità adegwata fir-rigward tal-kamp ta' applikazzjoni u l-parametri tekniċi tal-miżura. Dawn għandhom jinkludu l-livelli u l-limiti massimi meħtieġa li jiddefinixxu l-vantaġġ massimu li jista' jieħu kull investitur individwali mill-miżura, kif ukoll l-ammont ta' investiment massimu li jista' jsir f'impriżi eliġibbli individwali.
               
            3.4.4.   Kundizzjonijiet għal miżuri li jsostnu l-pjattaformi multilaterali għan-negozjar
      
      
               
                  (127)
               
               
                  Rigward miżuri ta' għajnuna ta' sostenn pjattaformi multilaterali għan-negozjar lil hinn mil-limiti stipulati fir-Regolament għal Eżenzjoni Ġenerali Sħiħa, l-operatur tal-pjattaforma jrid jipprovdi pjan tal-operat li juri li l-pjattaforma megħjuna tista' issir awtosostenibbli f'inqas minn 10 snin. Barra minn hekk, ix-xenarji kontrofattwali plawżibbli għandhom jiġu pprovduti fin-notifika li tqabbel is-sitwazzjonijiet li fihom jiġu kkonfrontati l-impriżi kummerċjabbli li kieku l-pjattaforma ma kinitx teżisti, f'termini tal-aċċess għall-finanzjament neċessarju.
               
            
               
                  (128)
               
               
                  L-Awtorità tħares b'mod favorevoli lejn pjattaformi multilaterali għan-negozjar stabbiliti minn diversi Stati tal-EFTA u li joperaw f'diversi Stati tal-EFTA, minħabba li dawn jistgħu jkunu partikolarment effiċjenti u attraenti għall-investituri privati, b'mod partikolari għall-investituri istituzzjonali.
               
            
               
                  (129)
               
               
                  Barra minn hekk, l-istrateġija tal-operat proposta tal-pjattaforma għandha turi li, minħabba nuqqas persistenti ta' elenkar fuq tali pjattaformi, u għalhekk nuqqas ta' likwidità, il-pjattaforma kkonċernata għandha tiġi sostnuta għal perjodu ta' żmien qasir, minkejja l-vijabbiltà fit-tul tagħha. L-Awtorità tikkunsidra b'mod pożittiv għajnuna għat-twaqqif ta' pjattaforma multilaterali għan-negozjar fl-Istati tal-EFTA fejn l-ebda tali pjattaforma ma teżisti. Fil-każ li l-pjattaforma multilaterali għan-negozjar li għandha tkun sostnuta hija sottopjattaforma jew sussidjarja ta' borża tal-kambju eżistenti, l-Awtorità tagħti attenzjoni partikolari għall-valutazzjoni ta' nuqqas ta' finanzjament li tali sottopjattaforma tiffaċċa.
               
            3.5.   L-effett ta' inċentiv tal-għajnuna
      
      
               
                  (130)
               
               
                  L-għajnuna mill-Istat tista' tkun biss kompatibbli ma' suq intern jekk ikollha effett ta' inċentiv li jġiegħel lill-benefiċjarju tal-għajnuna jbiddel l-imġiba tiegħu billi jwettaq attivitajiet li kieku ma kienx iwettaq mingħajr l-għajnuna jew li kien iwettaq b'mod iktar ristrettiv minħabba l-eżistenza ta' falliment tas-suq. Fil-livell ta' impriżi eliġibbli, effett ta' inċentiv iseħħ meta l-benefiċjarju finali jista' jiġbor il-finanzjament li ma kienx ikun inkella disponibbli f'dak li għandu x'jaqsam mal-forma, l-ammont jew l-iskedar.
               
            
               
                  (131)
               
               
                  Miżuri ta' finanzjament ta' riskju għandhom jinċentivizzaw lill-investituri tas-suq sabiex jipprovdu finanzjament lill-impriżi eliġibbli potenzjalment vijabbli 'l fuq mil-livelli attwali u/jew sabiex jassumu riskju addizzjonali. Miżura ta' finanzjament ta' riskju titqies li għandha effett ta' inċentiv jekk timmobilizza investimenti mis-sorsi tas-suq sabiex b'hekk il-finanzjament totali pprovdut lill-impriżi eliġibbli jaqbeż il-baġit tal-miżura. Għaldaqstant, element ewlieni fl-għażla tal-intermedjarji finanzjarji u tal-maniġers tal-fondi għandu jkun l-abbiltà tagħhom li jimmobilizzaw l-investiment privat addizzjonali.
               
            
               
                  (132)
               
               
                  Il-valutazzjoni tal-effett ta' inċentiv hija marbuta mill-qrib mal-valutazzjoni tal-falliment tas-suq diskussa fit-Taqsima 3.3. Barra minn hekk, l-adegwatezza tal-miżura biex jinkiseb l-effett ta' ingranaġġ fl-aħħar mill-aħħar tiddependi fuq it-tfassil tal-miżura fir-rigward tal-bilanċ tar-riskji u l-gwadanji bejn il-fornituri pubbliċi u dawk privati tal-finanzjament, li huwa wkoll marbut mill-qrib mal-kwistjoni dwar jekk it-tfassil tal-miżura ta' għajnuna mill-Istat għall-finanzjament ta' riskju hux xieraq (ara t-Taqsima 3.4 hawn fuq). Għaldaqstant, ladarba jiġi identifikat kif xieraq il-falliment fis-suq u l-miżura jkollha disinn xieraq, ikun jista' jiġi preżunt li tabilħaqq hemm effett ta' inċentiv.
               
            3.6.   Proporzjonalità tal-għajnuna
      
      
               
                  (133)
               
               
                  L-għajnuna mill-Istat trid tkun proporzjonata b'relazzjoni mal-falliment tas-suq li jkun qed jiġi indirizzat sabiex jinkisbu l-objettivi rilevanti tal-politika. Hija għandha tkun imfassal b'mod kosteffiċjenti, f'konformità mal-prinċipji ta' ġestjoni finanzjarja soda. Sabiex miżura ta' għajnuna tkun tista' titqies bħala proporzjonata, l-għajnuna għandha tkun limitata għall-minimu strett meħtieġ sabiex jiġi attirat il-finanzjament mis-suq bil-għan li titnaqqas id-diskrepanza fil-finanzjament identifikata, mingħajr ma jiġu ġġenerati vantaġġi żejda.
               
            
               
                  (134)
               
               
                  Bħala regola ġenerali, fil-livell tal-benefiċjarji finali, għajnuna għall-finanzjament ta' riskju hija meqjusa bħala proporzjonali jekk l-ammont totali ta' finanzjament sindakat (pubbliku u privat) pprovdut fil-miżura għall-finanzjament ta' riskju huwa limitat għad-daqs tad-diskrepanza tal-likwidità identifikat fil-valutazzjoni ex ante. Fil-livell tal-investituri, l-għajnuna għandha tkun limitata għall-minimu meħtieġ sabiex jiġi attirat il-kapital privat bil-għan li jinkiseb l-effett ta' ingranaġġ minimu u titnaqqas id-diskrepanza fil-finanzjament.
               
            3.6.1.   Kundizzjonijiet għall-istrumenti finanzjarji
      
      
               
                  (135)
               
               
                  Il-miżura għandha tiżgura li jkun hemm bilanċ bejn il-kundizzjonijiet preferenzjali offruti minn strument finanzjarju sabiex jiġi massimizzat l-effett ta' ingranaġġ waqt li tindirizza l-falliment tas-suq identifikat fuq naħa waħda, u l-ħtieġa għall-istrument li jiġġenera redditi finanzjarji suffiċjenti biex jibqa' operattiv vijabbli, fuq in-naħa l-oħra.
               
            
               
                  (136)
               
               
                  In-natura eżatta u l-valur tal-inċentivi għandhom ikunu determinati permezz ta' proċess tal-għażla miftuħ u mhux diskriminatorju, li fih intermedjarji finanzjarji, kif ukoll maniġers ta' fondi jew investituri jintalbu jippreżentaw offerti li jikkompetu. L-Awtorità tqis li fejn ikunu stabbiliti xi redditi asimmetriċi aġġustati għar-riskju jew kondiviżjoni ta' telf permezz ta' proċess bħal dan, l-istrument finanzjarju għandu jitqies bħala proporzjonat u li jirrifletti rata ġusta ta' redditu (FRR). Fejn il-maniġers ta' fondi huma magħżula permezz ta' sejħa miftuħa, trasparenti u mhux diskriminatorja li teħtieġ li l-applikanti jippreżentaw il-bażi tal-investituri tagħhom bħala parti mill-proċess tal-għażla, l-investituri privati huma kkunsidrati li huma magħżula b'mod xieraq.
               
            
               
                  (137)
               
               
                  Fil-każ ta' koinvestiment minn xi fond pubbliku ma' investituri privati li jipparteċipaw skont it-tranżazzjoni, dawn tal-aħħar għandhom jintgħażlu permezz ta' proċess kompetittiv xieraq fir-rigward ta' kull tranżazzjoni, li huwa l-mod preferut biex tkun stabbilita l-FRR.
               
            
               
                  (138)
               
               
                  Fejn investituri privati ma jkunux magħżula permezz ta' proċess bħal dan (pereżempju għax il-proċedura tal-għażla ma kinitx efettiva u konklussiva) sabiex jiġi evitat kumpens żejjed lill-investituri, l-FRR għandha tkunu stabbilita minn espert indipendenti fuq il-bażi ta' analiżi ta' punti referenzjarji tas-suq u r-riskju tas-suq bl-użu ta' metodoloġija ta' valutazzjoni tal-fluss tal-flus skontat. Abbażi ta' dan, l-espert indipendenti għandu jikkalkula livell minimu ta' FRR u miegħu jżid marġini xieraq li jkun jirrifletti r-riskji.
               
            
               
                  (139)
               
               
                  F'każ bħal dan, għandu jkun hemm fis-seħħ ir-regoli xierqa biex jinħatar l-espert indipendenti. Bħala minimu, l-espert għandu jkun liċenzjat biex jipprovdi parir bħal dan, ikun irreġistrat mal-assoċjazzjonijiet professjonali rilevanti, jikkonforma mar-regoli professjonali u deontoloġiċi maħruġa minn dawk l-assoċjazzjonijiet, ikun indipendenti u jkun responsabbli għall-akkuratezza tal-għarfien espert tiegħu. Fil-prinċipju, l-esperti indipendenti għandhom jintgħażlu permezz ta' proċedura tal-għażla miftuħa, trasparenti u mhux diskriminatorja. L-istess espert indipendenti ma jistax jintuża darbtejn f'perjodu ta' tliet snin.
               
            
               
                  (140)
               
               
                  Fid-dawl ta' dak li ntqal hawn fuq, il-karatteristiċi tal-miżura jista' jkun fihom diversi investimenti pubbliċi u privati b'kondiviżjoni asimmetrika tal-profitti jew skedati asimmetrikament, sakemm ir-redditi mistennija aġġustati skont ir-riskju għall-investituri privati jkunu limitati għall-FRR.
               
            
               
                  (141)
               
               
                  Bħala prinċipju ġenerali, l-Awtorità tqis li l-allinjament ekonomiku tal-interessi bejn l-Istat tal-EFTA u l-intermedjarji finanzjarji jew il-maniġers tagħhom, kif xieraq, jista' jnaqqas l-għajnuna. L-interessi għandhom ikunu allinjati kemm fir-rigward tal-kisba tal-miri ta' politika speċifiċi u kif ukoll il-prestazzjoni finanzjarja tal-investiment pubbliku fl-istrument.
               
            
               
                  (142)
               
               
                  L-intermedjarju finanzjarju jew il-maniġer ta' fond jista' jikkoinvesti flimkien mal-Istat tal-EFTA, sakemm il-patti u l-kundizzjonijiet ta' tali koinvestiment huma tali li jeskludu kull possibbiltà ta' kunflitt ta' interessi. Tali koinvestiment jista' jinċentivizza lill-maniġer biex jallinja d-deċiżjonijiet ta' investiment mal-miri ta' politika stabbiliti. L-abbiltà tal-maniġer sabiex jipprovdi investiment mir-riżorsi proprji tiegħu tista' tkun wieħed mill-kriterji tal-għażla.
               
            
               
                  (143)
               
               
                  Ir-remunerazzjoni tal-intermedjarji finanzjarji jew tal-maniġers tal-fondi, skont it-tip ta' miżura għall-finanzjament ta' riskju, għandha tinkludi tariffa maniġerjali annwali, kif ukoll inċentivi bbażati fuq prestazzjoni, bħal l-imgħax riportat.
               
            
               
                  (144)
               
               
                  Il-komponent tar-remunerazzjoni bbażat fuq il-prestazzjoni għandu jkun sinifikanti u maħsub biex jippremja l-prestazzjoni finanzjarja, kif ukoll il-kisba ta' miri ta' politika speċifiċi stabbilit bil-quddiem. Inċentivi relatati mal-politika jridu jkunu bbilanċjati ma' inċentivi bbażati fuq il-prestazzjoni finanzjarja li huma meħtieġa biex jiżguraw għażla effiċjenti ta' impriżi eliġibbli li fihom isiru l-investimenti. Barra minn hekk, l-Awtorità tqis il-penali possibbli pprovdut għalihom fil-ftehim ta' finanzjament bejn l-Istat tal-EFTA u l-intermedjarju finanzjarju, u li japplikaw f'każ li l-miri ta' politika definiti ma jintlaħqux.
               
            
               
                  (145)
               
               
                  Il-livell ta' remunerazzjoni bbażat fuq il-prestazzjoni għandu jkun iġġustifikat fuq il-bażi tal-prassi tas-suq reilevanti. Il-manigers għandhom ikunu remunerati mhux biss għall-iżbors b'suċċess u l-ammont ta' kapital privat miġbur, iżda wkoll għar-redditi fuq l-investiment b'suċċess, bħal irċevuti ta' introjtu u dawk kapitali li jaqbżu ċerta rata minima ta' redditu.
               
            
               
                  (146)
               
               
                  It-total tat-tariffi ta' ġestjoni ma għandhomx jaqbżu l-kostijiet operattivi u dawk ta' ġestjoni neċessarji għall-eżekuzzjoni tal-istrument finanzjarju kkonċernat, flimkien ma' profitt raġonevoli, f'konformità mal-prattika tas-suq. It-tariffi ma jistgħux jinkludu l-kostijiet tal-investiment.
               
            
               
                  (147)
               
               
                  Minħabba li l-intermedjarji finanzjarji jew il-maniġers tagħhom, kif xieraq, għandhom ikunu magħżula permezz ta' sejħa miftuħa, trasparenti u mhux diskriminatorja, l-istruttura kumplessiva tat-tariffi tista' tkun evalwata bħala parti mill-punteġġ ta' dak il-proċess tal-għażla u r-remunerazzjoni massima tista' tiġi stabbilita bħala riżultat ta' tali għażla.
               
            
               
                  (148)
               
               
                  Fil-każ ta' ħatra diretta lil entità fdata, l-Awtorità tqis li t-tariffa annwali għall-ġestjoni, fil-prinċipju ma għandhiex taqbeż it-3 % tal-kapital li għandu jkun ikkontribwit għall-entità, esklużi l-inċentivi bbażati fuq prestazzjoni.
               
            3.6.2.   Kundizzjonijiet għal strumenti fiskali
      
      
               
                  (149)
               
               
                  L-investiment totali għal kull impriża benefiċjarja, ma jistax jaqbeż l-ammont massimu stabbilit mid-dispożizzjoni dwar il-finanzjament ta' riskju tar-Regolament għal Eżenzjoni Ġenerali Sħiħa.
               
            
               
                  (150)
               
               
                  Indipendentement mit-tip ta' ħelsien mit-taxxa, l-ishma eliġibbli għandhom ikunu ishma ordinarji b'riskju sħiħ, maħruġin ġodda minn impriża eliġbbli kif definit fil-valutazzjoni ex ante, u huma għandhom jinżammu għal mill-inqas tliet snin. It-tnaqqis tat-taxxa ma jistax ikun disponibbli għal dawk l-investituri li mhumiex indipendenti mill-kumpanija li jkun sar l-investiment fiha.
               
            
               
                  (151)
               
               
                  F'każ ta' ħelsien mit-taxxa fuq l-introjtu, l-investituri li jipprovdu finanzi lil impriżi eliġibbli jistgħu jirċievu ħelsien sa perċentwali raġonevoli tal-ammont investit f'impriżi eliġibbli, sakemm l-obligazzjoni massima ta' taxxa fuq l-introjtu tal-investitur, kif stabbilita qabel il-miżura fiskali, ma tinqabiżx. L-Awtorità tqis raġonevoli li tillimita l-ħelsien mit-taxxa għal 30 % ta' ammont investit. It-telf li jirriżulta mat-trasferiment tal-ishma jista' jiġi paċut kontra t-taxxa fuq l-introjtu.
               
            
               
                  (152)
               
               
                  Fil-każ ta' ħelsien mit-taxxa fuq id-dividendi, kull dividend irċevut fir-rigward tal-ishma kwalifikanti jista' jkun eżentat kompletament mit-taxxa fuq l-introjtu. Bl-istess mod, fil-każ ta' ħelsien mit-taxxa fuq qligħ kapitali, kull profitt fuq il-bejgħ ta' ishma kwalifikanti jista' jkun kompletament eżenti mit-taxxa fuq il-qligħ kapitali. Barra minn hekk, l-obbligazzjoni ta' taxxa fuq il-qligħ kapitali fir-rigward tat-trasferiment tal-ishma kwalifikattivi eżistenti tista' tiġi differita jekk tiġi investita mill-ġdid f'ishma kwalifikanti fi żmien sena.
               
            3.6.3.   Kundizzjonijiet għal pjattaformi multilaterali għan-negozjar
      
      
               
                  (153)
               
               
                  Sabiex tippermetti analiżi xierqa tal-proporzjonalità tal-għajnuna lill-operatur ta' pjattaforma multilaterali għan-negozjar, l-għajnuna mill-Istat tista' tingħata biex tkopri sa 50 % tal-kostijiet ta' investiment imġarrba għall-istabbiliment ta' pjattaforma bħal din.
               
            
               
                  (154)
               
               
                  Fil-każ ta' inċentivi fiskali lil investituri korporattivi, l-Awtorità tivvaluta l-miżura fl-isfond tal-kundizzjonijiet stabbiliti għal strumenti fiskali f'dawn il-Linji Gwida.
               
            3.7.   L-evitar ta' effetti negattivi bla bżonn fuq il-kompetizzjoni u l-kummerċ
      
      
               
                  (155)
               
               
                  Il-miżura ta' għajnuna mill-Istat għandha titfassal b'tali mod li tillimita d-distorsjonijiet tal-kompetizzjoni fis-suq intern. L-effetti negattivi għandhom jiġu bbilanċjati kontra l-effett pożittiv globali tal-miżura. Fil-każ ta' miżuri ta' finanzjament ta' riskju, l-effetti potenzjali negattivi għandhom ikunu vvalutati f'kull livell fejn tista' tkun preżenti l-għajnuna: l-investituri, l-intermedjarji finanzjarji u l-maniġers tagħhom, u l-benefiċjarji finali.
               
            
               
                  (156)
               
               
                  Sabiex l-Awtorità tkun tista' tivvaluta l-effetti x'aktarx negattivi, l-Istat tal-EFTA jista' jippreżenta, bħala parti mill-valutazzjoni ex ante, kull studju għad-dispożizzjoni tiegħu, kif ukoll evalwazzjonijiet ex post imwettqa għal skemi simili, rigward impriżi eliġibbli, strutturi ta' finanzjament simili jew parametri ta' tfassil u ż-żona ġeografika.
               
            
               
                  (157)
               
               
                  L-ewwel nett, fil-livell tas-suq għall-provvista tal-finanzjament tar-riskji, l-għajnuna mill-Istat tista' twassal għall-esklużjoni tal-investituri privati. Dan jista' jnaqqas l-inċentivi għall-investituri privati biex jiffinanzjaw l-SMEs destinatarji u jinkoraġġihom jistennew li l-Istat jagħti l-għajnuniet għal dawn l-investimenti. Dan ir-riskju jsir iktar rilevanti iktar ma jkun għoli l-ammont tal-finanzjament totali lill-benefiċjarji finali, iktar ma jkun kbir id-daqs ta' dawk l-impriżi benefiċjarji u iktar ma jkun żviluppat l-istadju ta' żvilupp tagħhom, hekk kif il-finanzjament privat isir progressivament disponibbli f'dawk iċ-ċirkostanzi. Barra minn hekk, l-għajnuna mill-Istat ma għandhiex tieħu post ir-riskju kummerċjali normali tal-investimenti li kienu jagħmlu l-investituri anki fin-nuqqas tal-għajnuna mill-Istat. Madankollu, sakemm il-falliment tas-suq jiġi definit kif suppost, huwa inqas probabbli li l-miżura għall-finanzjament ta' riskju tirriżulta f'tali esklużjoni (“crowding out”).
               
            
               
                  (158)
               
               
                  It-tieni, fil-livell tal-intermedjarji finanzjarji, l-għajnuna jista' jkollha effetti distortivi f'dak li għandu x'jaqsam maż-żieda jew maż-żamma tas-saħħa tal-intermedjarju fis-suq, pereżempju s-suq f'reġjun partikolari. Anki meta l-għajnuna ma ssaħħaħx is-setgħa tal-intermedjarju finanzjarju fis-suq direttament, hija tista' tagħmel dan indirettament, billi tiskoraġġixxi l-espansjoni tal-kompetituri eżistenti, twassal għall-ħruġ tagħhom jew tiskoraġġixxi d-dħul ta' kompetituri ġodda.
               
            
               
                  (159)
               
               
                  Miżuri ta' finanzjament ta' riskju għandhom ikunu mmirati lejn impriżi orjentati lejn it-tkabbir li ma jstgħux jattiraw livell xieraq ta' finanzjament minn riżorsi privati iżda jistgħu jsiru vijabbli b'għajnuna mill-Istat għall-finanzjament ta' riskju. Madankollu, miżura li tipprovdi għat-twaqqif ta' fond pubbliku li l-istrateġija ta' investiment tiegħu ma tippruvax b'mod suffiċjenti l-vijabbiltà potenzjali tal-impriżi eliġibbli, hija improbabbli li tissodisfa t-test tal-ibbilanċjar, minħabba li f'każ bħal dan l-investiment għall-finanzjament ta' riskju jista' jammonta għal għotja.
               
            
               
                  (160)
               
               
                  Minħabba li l-kundizzjonijiet dwar il-ġestjoni kummerċjali u t-teħid ta' deċiżjonijiet orjentati lejn il-profitt stabbiliti fid-dispożizzjonijiet dwar il-finanzjament ta' riskju fir-Regolament għal Eeżenzjoni Ġenerali Sħiħa, huma essenzjali biex jiżguraw li l-għażla tal-impriżi benefiċjarji finali hija bbażata fuq loġika kummerċjali, dawk il-kundizzjonijiet ma jistax ikollhom deroga skont dawn il-Linji Gwida, inkluż fejn il-miżura tinvolvi intermedjarji finanzjarji pubbliċi.
               
            
               
                  (161)
               
               
                  Il-fondi ta' investiment ta' skala żgħira, b'fowkus reġjonali limitat u mingħajr arranġamenti adegwati ta' governanza jkunu analizzati bil-ħsieb li jiġi evitat ir-riskju li jinżammu strutturi tas-suq ineffiċjenti. Skemi ta' finanzjament ta' riskju reġjonali ma jkollhomx skala u ambitu suffiċjenti, minħabba nuqqas ta' diversifikazzjoni marbuta man-nuqqas ta' numru suffiċjenti ta' impriżi eliġibbli bħala miri għall-investiment, li jistgħu jnaqqsu l-effiċjenza ta' tali fondi u jirriżultaw fl-għoti ta' għajnuna lil kumpaniji li jkunu inqas vijabbli. Dawk l-investimenti jistgħu joħolqu distorsjoni tal-kompetizzjoni u jipprovdu vantaġġi żejda lil ċerti impriżi. Barra minn hekk, fondi bħal dawn jistgħu jkunu inqas attraenti għall-investituri privati, b'mod partikolari l-investituri istituzzjonali, minħabba li dawn jistgħu jkunu jidhru iktar bħala mezz biex jaqdu l-objettivi ta' politika reġjonali, minflok opportunità ta' negozju vijabbli li toffri redditu aċċettabbli fuq l-investiment.
               
            
               
                  (162)
               
               
                  It-tielet ħaġa, fil-livell tal-benefiċjarji finali, l-Awtorità tivvaluta jekk il-miżura għandhiex effetti ta' distorsjoni fuq is-swieq tal-prodotti fejn dawk l-impriżi jikkompetu. Pereżempju, il-miżura tista' tfixkel il-kompetizzjoni jekk hija timmira lejn kumpaniji f'setturi li l-prestazzjoni tagħhom tkun inqas mil-livell standard. B'mod partikolari, espansjoni sostanzjali ta' kapaċità kkawżata minn għajnuna mill-Istat f'suq li l-prestazzjoni tiegħu tkun inqas mil-livell standard tista' tfixkel il-kompetizzjoni b'mod esaġerat minħabba li l-ħolqien jew iż-żamma ta' kapaċità eċċessiva jistgħu jwasslu għal tnaqqis fil-marġini ta' profitt, għal tnaqqis fl-investimenti tal-kompetituri jew saħansitra għall-ħruġ tagħhom mis-suq. Dan jista' wkoll jimpedixxi lil kumpaniji milli jidħlu fis-suq. Dan jirriżulta fi strutturi ineffiċjenti tas-suq li, fit-tul, jaffettwaw ħażin lill-konsumaturi wkoll. Meta s-suq fis-setturi mmirati jkun qiegħed jikber, normalment ikun hemm inqas raġuni sabiex wieħed jinkwieta li l-għajnuna se taffettwa b'mod negattiv l-inċentivi dinamiċi jew li se timpedixxi l-ħruġ jew id-dħul b'mod esaġerat. Għalhekk, l-Awtorità tanalizza l-livell ta' kapaċitajiet ta' produzzjoni f'settur partikolari, fid-dawl tad-domanda potenzjali. Sabiex l-Awtorità tkun tista' twettaq valutazzjoni ta' dan it-tip, l-Istat tal-EFTA għandu jindika jekk il-miżura għall-finanzjament ta' riskju hijiex speċifika għas-settur, jew tagħtix preferenza lil ċerti setturi fuq oħrajn.
               
            
               
                  (163)
               
               
                  L-għajnuna mill-Istat tista' timpedixxi l-mekkaniżmi tas-suq milli jwasslu għal eżiti effiċjenti billi jippremjaw lill-produtturi l-iżjed effiċjenti u jitfgħu pressjoni fuq dawk l-inqas effiċjenti biex jittejbu, jirristrutturaw jew joħorġu mis-suq. Meta impriżi ineffiċjenti jirċievu l-għajnuna, din tista' timpedixxi impriżi oħrajn milli jidħlu fis-suq jew jespandu fis-suq u tista' ddgħajjef l-inċentivi għall-kompetituri sabiex jinnovaw.
               
            
               
                  (164)
               
               
                  L-Awtorità tivvaluta wkoll kwalunkwe effetti negattivi ta' delokalizzazzjoni potenzjali. F'dan ir-rigward, l-Awtorità tanalizza jekk fondi reġjonali x'aktarx jinċentivaw delokalizzazzjoni fis-suq intern. Fejn l-attivitajiet tal-intermedjarju finanzjarju huma ffukati fuq reġjun mhux assistit li jmiss ma' reġjuni assistiti, jew reġjun b'intensità ta' għajnuna reġjonali ogħla mir-reġjun fil-mira, ir-riskju ta' distorsjoni bħal din huwa iktar qawwi. Miżura ta' finanzjament tar-riskji reġjonali li tiffoka biss fuq ċerti setturi jista' jkollha wkoll effetti negattivi ta' delokalizzazzjoni.
               
            
               
                  (165)
               
               
                  Meta l-miżura jkollha effetti negattivi, l-Istat tal-EFTA għandu jidentifika l-mezzi li jnaqqsu dawn id-distorsjonijiet. Pereżempju, l-Istat tal-EFTA jista' juri li l-effetti negattivi se jkunu limitati għall-minimu, meta wieħed iqis, pereżempju, l-ammont kumplessiv tal-investiment u l-għadd ta' benefiċjarji u karatteristiċi tas-setturi fil-mira. Fl-ibbilanċjar tal-effetti pożittivi u dawk negattivi, l-Awtorità tqis ukoll il-kobor ta' tali effetti.
               
            3.8.   Trasparenza
      
      
               
                  (166)
               
               
                  L-Istati tal-EFTA għandhom jippubblikaw l-informazzjoni li ġejja fuq websajt dwar l-għajnuna mill-Istat komprensiv, fil-livell nazzjonali jew reġjonali:
                  
                              (i)
                           
                           
                              it-test tal-iskema ta' għajnuna u d-dispożizzjonijiet ta' implimentazzjoni tagħha;
                           
                        
                              (ii)
                           
                           
                              l-identità tal-awtorità li tat l-għajnuna;
                           
                        
                              (iii)
                           
                           
                              l-ammont totali tal-parteċipazzjoni tal-Istat tal-EFTA fil-miżura;
                           
                        
                              (iv)
                           
                           
                              l-identità tal-entità fdata, jekk applikabbli, u l-ismijiet tal-intermedjarji finanzjarji magħżula;
                           
                        
                              (v)
                           
                           
                              l-identità tal-intrapriża sostnuta bil-miżura, inkluża informazzjoni dwar it-tip ta' impriża (SME, kumpanija żgħira b'kapitalizzazzjoni medja, kumpanija innovattiva b'kapitalizzazzjoni medja); ir-reġjun (reġjuni ta' statistika fil-livell 2 (30)) li fih tinsab l-impriża; is-settur ekonomiku prinċipali fejn għandha l-attivitajiet tagħha l-impriża fil-livell tal-grupp NACE; il-forma u l-ammont ta' investiment. Rekwiżit bħal dan jista' jitneħħa fir-rigward tal-SMEs li ma wettqu l-ebda bejgħ kummerċjali fi kwalunkwe suq u għal investimenti taħt il-EUR 200 000 f'impriża benefiċjarja finali;
                           
                        
                              (vi)
                           
                           
                              fil-każ ta' skemi fiskali ta' għajnuna għall-finanzjament ta' riskju, l-identità tal-investituri korporattivi benefiċjarji (31) u l-ammont ta' vantaġġ fiskali rċevut, fejn dan tal-aħħar jaqbeż il-EUR 200 000. Tali ammont jista' jkun ipprovdut f'firxiet ta' EUR 2 miljun. Informazzjoni bħal din għandha tiġi ppubblikata wara li tittieħed id-deċiżjoni biex tingħata l-għajnuna, għandha tinżamm għal tal-anqas 10 snin u għandha tkun disponibbli għall-pubbliku ġenerali mingħajr restrizzjonijiet. (32)
                              
                           
                        
            3.9.   Kumulazzjoni
      
      
               
                  (167)
               
               
                  Għajnuna għall-finanzjament ta' riskju tista' tiġi kkumulata ma' kwalunkwe miżura oħra ta' għajnuna mill-Istat b'kostijiet eliġibbli li jistgħu jiġu identifikati.
               
            
               
                  (168)
               
               
                  Għajnuna ta' finanzjament ta' riskju tista' tkun ikkumulata ma' miżuri oħra ta' għajnuna mill-Istat mingħajr kostijiet eliġibbli li jistgħu jiġu identifikati, jew ma' għajnuna de minimis, sal-ogħla limitu massimu ta' finanzjament totali rilevanti ffissat fiċ-ċirkostanzi speċifiċi ta' kull każ b'Regolament għal eżenzjoni sħiħa jew Deċiżjoni adottata mill-Awtorità
               
            
               
                  (169)
               
               
                  Il-finanzjament tal-EFTA ġestit ċentralment mill-istituzzjonijiet, aġenziji, impriżi konġunti jew korpi oħra tal-EFTA li mhux direttament jew indirettament taħt il-kontroll tal-Istati tal-EFTA ma jikkostitwixxix għajnuna mill-Istat. Fejn tali finanzjament taż-ŻEE jkun kkumbinat ma' għajnuna mill-Istat, din tal-aħħar biss titqies biex jiġi stabbilit jekk il-limiti minimi għan-notifika u l-ammonti massimi ta' għajnuna humiex irrispettati, sakemm l-ammont totali ta' fondi pubbliċi mogħtija għall-istess kostijiet eliġibbli ma jkunx jaqbeż ir-rata ta' finanzjament l-iktar favorevoli stabbilita fir-regoli applikabbli tal-liġi taż-ŻEE.
               
            4.   VALUTAZZJONI
      
               
                  (170)
               
               
                  Biex ikun żgurat ulterjorment li d-distorsjonijiet tal-kompetizzjoni u l-kummerċ huma limitati, l-Awtorità tista' titlob li ċerti skemi jkunu soġġetti għal perjodu limitat u għal evalwazzjoni, li għandha tindirizza l-kwistjonijiet li ġejjin:
                  
                              (a)
                           
                           
                              l-effikaċja tal-miżura ta' għajnuna fid-dawl tal-objettivi ġenerali u speċifiċi u l-indikaturi definiti minn qabel; kif ukoll
                           
                        
                              (b)
                           
                           
                              l-impatt tal-miżura ta' finanzjament ta' riskju fuq is-swieq u l-kompetizzjoni.
                           
                        
            
               
                  (171)
               
               
                  Evalwazzjoni tista' tkun meħtieġa għall-iskemi ta' għajnuna li ġejjin:
                  
                              (a)
                           
                           
                              skemi kbar;
                           
                        
                              (b)
                           
                           
                              skemi b'enfasi reġjonali;
                           
                        
                              (c)
                           
                           
                              skemi b'fokus settorjali strett;
                           
                        
                              (d)
                           
                           
                              skemi li huma mmodifikati, fejn il-modifikazzjoni tħalli impatt fuq il-kriterji tal-eliġibbiltà, fuq l-ammont ta' investiment jew fuq il-parametri tat-tfassil finanzjarji; l-evalwazzjoni tista' tiġi ppreżentata bħala parti min-notifika;
                           
                        
                              (e)
                           
                           
                              skemi li fihom karatteristiċi ġodda;
                           
                        
                              (f)
                           
                           
                              skemi fejn l-Awtorità titlob dan fid-deċiżjoni li tapprova l-miżura, fid-dawl tal-effetti negattivi potenzjali tagħha.
                           
                        
            
               
                  (172)
               
               
                  L-evalwazzjoni trid titwettaq minn espert li jkun indipendenti mill-awtorità li tawtorizza l-għajnuna mill-Istat fuq il-bażi ta' metodoloġija komuni (33) u trid issir pubblika. L-evalwazzjoni trid tiġi ppreżentata lill-Awtorità fiż-żmien opportun, biex tkun tista' ssir il-valutazzjoni tal-estensjoni possibbli tal-iskema tal-għajnuna u fi kwalunkwe każ, qabel l-iskadenza tal-iskema. Il-kamp ta' applikazzjoni preċiż tal-evalwazzjoni u kif għandha ssir jiġu ddefiniti fid-deċiżjoni li tapprova l-miżura ta' għajnuna. Kwalunkwe miżura ta' għajnuna sussegwenti b'objettiv simili għandha tikkunsidra r-riżultati ta' dik l-evalwazzjoni.
               
            5.   DISPOŻIZZJONIJIET FINALI
      5.1.   Prolongazzjoni tal-Linji Gwidi dwar il-Kapital ta' Riskju.
      
      
               
                  (173)
               
               
                  Il-linji gwida tal-Awtorità għall-promozzjoni ta' investimenti ta' kapital ta' riskju f'intrapriżi żgħar u ta' daqs medju se jiġu applikati sat-30 ta' Ġunju 2014.
               
            5.2.   Applikabbiltà tar-regoli
      
      
               
                  (174)
               
               
                  L-Awtorità tapplika l-prinċipji stabbiliti f'dawn il-Linji Gwida għall-valutazzjoni tal-kompatibbiltà tal-għajnuna kollha għall-finanzjament ta' riskju li għandha tingħata mill-1 ta' Lulju 2014 sal-31 ta' Diċembru 2020.
               
            
               
                  (175)
               
               
                  Għajnuna għall-kapital ta' riskju mogħtija b'mod illegali jew li għandha tingħata qabel l-1 ta' Lulju 2014 tkun ivvalutata skont ir-regoli fis-seħħ fid-data li fiha tingħata l-għajnuna.
               
            
               
                  (176)
               
               
                  Sabiex jintlaħqu l-aspettattivi leġittimi ta' investituri privati, fil-każ ta' skemi ta' finanzjament ta' riskju li jipprovdu għall-finanzjament pubbliku lill-fondi ta' investiment ta' ekwità privati, id-data tal-impenn tal-finanzjament pubbliku lill-fondi ta' investiment ta' ekwità privati, li hija d-data tal-firma tal-ftehim ta' finanzjament, tiddetermina l-applikabbiltà tar-regoli għall-miżura għall-finanzjament ta' riskju.
               
            5.3.   Miżuri xierqa
      
      
               
                  (177)
               
               
                  L-Awtorità tqis li l-implimentazzjoni tal-Linji Gwida preżenti twassal għal bidliet sostanzjali fil-prinċipj ta' valutazzjoni għall-għajnuna ta' kapital ta' riskju fl-Istati tal-EFTA. Barra minn hekk, fid-dawl tal-kundizzjonijiet ekonomiċi u soċjali mibdula, jidher meħtieġ li tiġi rieżaminata sew il-ġustifikazzjoni kontinwa għall-iskemi kollha ta' għajnuna tal-kapital ta' riskju u l-effikaċja tagħhom. Għal dawn ir-raġunijiet, l-Awtorità tipproponi l-miżuri xierqa li ġejjin lill-Istati tal-EFTA skont l-Artikolu 1(1) fil-Parti I tal-Protokoll 3 tal-Ftehim dwar is-Sorveljanza u l-Qorti:
                  
                              (a)
                           
                           
                              L-Istati tal-EFTA għandhom jemendaw, fejn neċessarju, l-iskemi eżistenti tagħhom tal-għajnuna għall-kapital ta' riskju, sabiex jinġiebu f'konformità ma' dawn il-Linji Gwida fi żmien sitt xhur wara l-pubblikazzjoni tagħhom;
                           
                        
                              (b)
                           
                           
                              L-Istati tal-EFTA huma mistiedna jagħtu l-kunsens espliċitu u mingħajr kundizzjonijiet tagħhom għal dawn il-miżuri xierqa proposti fi żmien xahrejn mid-data tal-pubblikazzjoni ta' dawn il-Linji Gwida: f'każ li ma tingħatax tweġiba, l-Awtorità għandha tassumi li l-Istat EFTA kkonċernat ma jkunx qabel mal-miżuri proposti.
                           
                        
            
               
                  (178)
               
               
                  Sabiex jintlaħqu l-aspettattivi leġittimi tal-investituri privati, l-Istati tal-EFTA ma għandhomx għalfejn jieħdu miżuri xierqa fir-rigward ta' skemi ta' kapital ta' riskju favur l-SMEs fejn l-impenn ta' finanzjament pubbliku għall-fondi ta' investiment ta' ekwità privati, li hija d-data tal-firma ta' dan il-ftehim ta' finanzjament, sar qabel id-dħul fis-seħħ ta' dawn il-Linji Gwida u l-kundizzjonijiet kollha pprovdut għalihom fil-ftehim ta' finanzjament ma jinbidlux. Dawn l-intermedjarji finanzjarji jistgħu jkomplu joperaw minn hemm 'il quddiem u jinvestu skont l-istrateġija ta' investiment oriġinali tagħhom sa tmiem it-tul taż-żmien previst fil-ftehim ta' finanzjament.
               
            5.4.   Rappurtar u monitoraġġ
      
      
               
                  (179)
               
               
                  Skont l-Artikolu 21 tal-Parti II tal-Protokoll 3 tal-Ftehim dwar is-Sorveljanza u l-Qorti flimkien mal-Artikoli 5 u 6 tad-Deċiżjoni Nru 195/04/COL l-Istati tal-EFTA għandhom jissottomettu rapporti annwali lill-Awtorità.
               
            
               
                  (180)
               
               
                  L-Istati tal-EFTA għandhom iżommu reġistri ddettaljati rigward il-miżuri kollha ta' għajnuna. Tali reġistri għandhom jinkludu l-informazzjoni kollha meħtieġa biex jiġi stabbilit li l-kundizzjonijiet li jirrigwardaw l-eliġibbiltà u l-ammonti massimi ta' invetsiment ġew sodisfatti. Dawn ir-rekords iridu jinżammu għal 10 snin mid-data tal-għoti tal-għajnuna u jridu jiġu kkomunikati lill-Awtorità meta din tagħmel talba għalihom.
               
            5.5.   Reviżjoni
      
      
               
                  (181)
               
               
                  L-Awtorità tista' tiddeċiedi li tirrieżamina jew temenda dawn il-Linji Gwida f'kull waqt jekk dan ikun meħtieġ għal raġunijiet marbuta mal-politika tal-kompetizzjoni jew sabiex tqis politiki taż-ŻEE oħrajn jew impenji internazzjonali, żviluppi fis-swieq, jew għal kwalunkwe raġuni oħra ġustifikata.
               
            
         (1)  Dawn il-Linji Gwida jikkorrispondu għal-Linji Gwida tal-Kummissjoni dwar l-għajnuna mill-Istat biex ikunu promossi l-investimenti finanzjarji ta' riskju (ĠU C 19, 22.1.2014, p. 4).
      
         (2)  Komunikazzjoni tal-Kummissjoni, Pjan ta' azzjoni għat-titjib tal-aċċess għall-finanzi gġħall-SMEs, COM(2011) 870 final, 7.12.2011.
      
         (3)  COM(2013) 150 final, 25.3.2013.
      
         (4)  Regolamenti b'relevanza għaż-ŻEE.
      
         (5)  Ir-Regolament (UE) Nru 345/2013 tal-Parlament Ewropew u tal-Kunsill tas-17 ta' April 2013 dwar fondi Ewropej ta' kapital ta' riskju (ĠU L 115, 25.4.2013, p. 1). Ir-Regolament għad irid ikun inkorporat fil-Ftehim taż-ŻEE.
      
         (6)  Proposta għal Regolament tal-Parlament Ewropew u tal-Kunsill dwar il-Fondi ta' Investiment Ewropej fuq Terminu Twil, COM(2013) 462 final, 2013/0214 (COD).
      
         (7)  Id-Direttiva 2011/61/UE tal-Parlament Ewropew u tal-Kunsill tat-8 ta' Ġunju 2011 dwar Maniġers ta' Fondi ta' Investment Alternattivi u li temenda d-Direttivi 2003/41/KE u 2009/65/KE u r-Regolamenti (KE) Nru 1060/2009 u (UE) Nru 1095/2010 (ĠU L 174, 1.7.2011, p. 1). Id-Direttiva għad trid tiġi inkorporata fil-Ftehim taż-ŻEE.
      
         (8)  Il-kwestjonarju kien ippubblikat onlajn: (http://ec.europa.eu/competition/consultations/2012_risk_capital/questionnaire_en.pdf).
      
         (9)  Linji Gwida tal-Komunità dwar l-Għajnuna mill-Istat biex ikunu promossi investimenti ta' kapital ta' riskju f'intrapriżi żgħar u ta' daqs medju (ĠU C 194, 18.8.2006, p. 2).
      
         (10)  Għajnuna mill-Istat għall-promozzjoni ta' investimenti ta' kapital ta' riskju f'impriżi ta' daqs żgħir u medju (ĠU C 126, 7.6.2007, p. 19 u s-Suppliment taż-ŻEE Nru 27, 7.6.2007, p. 1), kif emendata mid-Deċiżjoni Nru 484/10/COL tal-15.12.2010.
      
         (11)  Il-Komunikazzjoni dwar il-Modernizzazzjoni tal-Għajnuna mill-Istat tal-UE (SAM), COM(2012) 209 finali, 8.5.2012.
      
         (12)  Ir-Regolament tal-Kummissjoni (KE) Nru 800/2008 li jiddikjara ċerti kategoriji ta' għajnuna bħala kompatibbli mas-suq komuni fl-applikazzjoni tal-Artikoli 87 u 88 tat-Trattat (ĠU L 214, 9.8.2008, p. 3), li attwalment qed jiġi rivedut, kif emendat bir-Regolament tal-Kummissjoni (UE) Nru 1224/2013 tad-29 ta' Novembru 2013 li jemenda r-Regolament (KE) Nru 800/2008 rigward il-perjodu tal-applikazzjoni tiegħu (ĠU L 320, 30.11.2013, p. 22), inkorporat bħala punt 1 j fl-Anness XV tal-Ftehim taż-ŻEE bid-Deċiżjoni tal-Kumitat Konġunt Nru 29/2014 tal-14.2.2014 (għadha mhix ippubblikata fil-ĠU jew fis-Suppliment taż-ŻEE), e.i.f 15.2.2014.
      
         (13)  Ir-Regolament tal-Kummissjoni (UE) Nru 1407/2013 tat-18 ta' Diċembru 2013 dwar l-applikazzjoni tal-Artikoli 107 u 108 tat-Trattat dwar il-Funzjonament tal-Unjoni Ewropea għall-għajnuna de minimis (ĠU L 352, 24.12.2013, p. 1).
      
         (14)  ĠU L 97, 15.4.2005, u s-Suppliment taż-ŻEE Nru 18, 14.4.2005, p. 1. Dawk il-Linji gwida ġew imtawla bid-Deċiżjoni Nru 438/12/COL tat-28.11.2012 (ĠU L 190, 11.7.2013, p. 91 u s-Suppliment taż-ŻEE Nru 40, 11.7.2013, p. 15).
      
         (15)  Ara pereżempju l-Każ C-156/98 il-Ġermanja vs il-Kummissjoni [2000] Ġabra I-6857, il-paragrafu 78 u l-Każ C-333/07 Régie Networks vs Rhone Alpes Bourgogne [2008] Ġabra I-10807, il-paragrafi 94-116.
      
         (16)  Investituri privati tipikament jinkludu l-FEI u l-BEI li jinvestu b'riskju proprju u minn riżorsi proprji, il-banek li jinvestu b'riskju proprju u minn riżorsi proprji, dotazzjonijiet u fondazzjonijiet privati, uffiċċji tal-familja u investituri informali, investituri korporattivi, kumpaniji tal-assigurazzjoni, fondi tal-pensjonijiet, individwi privati, u istituzzjonijiet akkademiċi.
      
         (17)  Pereżempju, fil-każ ta' Citynet Amsterdam, il-Kummissjoni kienet tal-fehma li żewġ operaturi privati li ħadu terz tal-investimenti ta' ekwità totali f'kumpanija (wara li kkunsidrat ukoll l-istruttura azzjonarja globali u l-fatt li l-ishma tagħhom huma biżżejjed biex jifformaw minoranza li timblokka fir-rigward ta' kwalunkwe deċiżjoni strateġika tal-kumpanija) jistgħu jitqiesu bħala ekonomikament sinjifikanti (ara d-Deċiżjoni tal-Kummissjoni fil-Kawża C 53/2006 ta' Citynet Amsterdam, il-Pajjiżi l-Baxxi (ĠU L 247, 16.9.2008, p. 27, il-paragrafi 96-100). B'kuntrast ma' dan, fil-Kawża N 429/10 tal-Bank Agrikolu tal-Greċja (ATE), ĠU C 317, 29.10.2011, p. 5, il-parteċipazzjoni privata laħqet biss l-10 % tal-investiment, kuntrarju għad-90 % tal-parteċipazzjoni mill-Istat, sabiex b'hekk il-Kummissjoni kkonkludiet li l-kundizzjonijiet pari passu ma ġewx issodisfati, minħabba li l-kapital injettat mill-Istat la kien akkumpanjat minn parteċipazzjoni komparabbli ta' azzjonist privat u lanqas ma kien proporzjonat għan-numru ta' ishma miżmuma mill-Istat.
      
         (18)  Rati ta' Referenza u ta' Skont (ĠU L 104, 21.4.2011, p. 32 u s-Suppliment ŻEE Nru 23, 21.4.2011, p. 1).
      
         (19)  Għajuna mill-Istat mogħtija fil-forma ta' garanziji (ĠU L 104, 21.4.2011, p. 32 u s-Suppliment taż-ŻEE Nru 23, 21.4.2011, p. 1).
      
         (20)  L-Anness I għar-Regolament (KE) Nru 800/2008, ara n-nota ta' qiegħ il-paġna 12.
      
         (21)  Id-Direttiva 2004/39/KE tal-Parlament Ewropew u tal-Kunsill tal-21 ta' April 2004 dwar is-swieq fl-istrumenti finanzjarji (ĠU L 145, 30.4.2004, p. 1). Id-Direttiva inkorporat bħala l-punt 31ba fl-Anness IX (Servizzi Finanzjarji) tal-Ftehim taż-ŻEE bid-Deċiżjoni tal-Kumitat Konġunt taż-ŻEE Nru 65/2005 tad- 29.4.2005 (ĠU L 239, 15.9.2005, p. 50 u s-Suppliment taż-ŻEE Nru 46, 15.9.2005, p. 31).
      
         (22)  Id-Direttiva 2004/18/KE tal-Parlament Ewropew u tal-Kunsill tal-31 ta' Marzu 2004 fuq kordinazzjoni ta' proċeduri għall-għoti ta' kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi (ĠU L 134, 30.4.2004, p. 114) kif ikkoreġuta mill-Corrigendum għad-Direttiva (ĠU L 351, 26.11.2004, p. 44. Id-Direttiva ħassret il-punt 31 fl-Anness XVI (Akkwisti) tal-Ftehim taż-ŻEE bid-Deċiżjoni tal-Kumitat Konġunt taż-ŻEE Nru 68/2006 tat-2.6.2006 (ĠU L 245, 7.9.2006, p. 22 u s-Suppliment taż-ŻEE Nru 44, 7.9.2006, p. 18).
      
         (23)  Ara l-Kawża C-225/91 Matra vs il-Kummissjoni [1993] Ġabra I-3203, il-paragrafu 42.
      
         (24)  Il-karattru innovattiv ta' SME għandu jkun evalwat fid-dawl tad-definizzjoni stabbilita fir-Regolament għal Eżenzjoni Ġenerali Sħiħa.
      
         (25)  L-Awtorità tirrikonoxxi l-importanza dejjem tikber tal-pjattaformi tal-finanzjament kollettiv sabiex jiġi attirat il-finanzjament għall-kumpaniji li jkunu għadhom kemm jiftħu. Għaldaqstant, jekk ikun hemm nuqqas stabbilit fis-suq u fil-każijiet fejn pjattaforma ta' finanzjament kollettiv ikollha operatur li jkun entità ġuridika separata, l-Awtorità tista' tapplika, permezz ta' analoġija, ir-regoli applikabbli għall-pjattaformi multilaterali għan-negozjar. Dan japplika bl-istess mod għall-inċentivi fiskali li jintużaw għall-investiment permezz ta' tali pjattaformi ta' finanzjament kollettiv. Fid-dawl tal-evidenza riċenti tal-finanzjament kollettiv fl-Unjoni/ŻEE, il-miżuri ta' finanzjament ta' riskju li jinvolvu l-finazjament kollettiv x'aktarx li jkunu soġġetti għal evalwazzjoni kif imsemmi fit-Taqsima 4 ta' dawn il-Linji Gwida.
      
         (26)  Ara n-nota ta' qiegħ il-paġna 22.
      
         (27)  Redditu limitat għall-investitur pubbliku b'rata minima ta' redditu stabbilita minn qabel jekk ir-rata ta' redditu definita minn qabel tinqabeż, ir-redditi kollha 'l fuq mir-rata jitqassmu lill-investituri privati biss.
      
         (28)  Opzjonijiet eżerċitabbli fuq ishma pubbliċi: l-investituri privati huma mogħtija d-dritt li jeżerċitaw opzjoni eżerċitabbli biex jakkwistaw is-sehem tal-investiment pubbliku bi prezz tal-eżerċitar miftiehem minn qabel.
      
         (29)  Qsim tal-flus minħabba introjtu asimmetriku: il-flus jittieħdu kemm mill-investituri pubbliċi kif ukoll minn dawk privati fuq bażi pari passu, iżda r-redditi jiġu kondiviżi kull meta jitfaċċaw b'mod asimmetriku. Investituri privati jirċievu sehem akbar tar-rikavat tad-distribuzzjoni minn dak li għandhom jirċievu skont il-parteċipazzjonii rispettiva tagħhom, sar-rata minima ta' redditu stabbilita minn qabel.
      
         (30)  It-terminu “reġjun ta' Statistika” jintuża minflok l-akronimu “NUTS” fil-Linji gwida tal-Kummissjoni korrispondenti. NUTS huwa derivat mit-titolu “Klassifikazzjoni Komuni ta' Unitajiet Territorjali għall-Istatistika” skont ir-Regolament (KE) Nru 1059/2003 tal-Parlament Ewropew u tal-Kunsill tas-26.5.2003 dwar l-istabbiliment ta' klassifikazzjoni komuni ta' unitajiet territorjali għall-istatistika (NUTS) (ĠU L 154, 21.6.2011, p. 1). Dan ir-Regolament ma ġiex inkorporat fil-Ftehim ŻEE. Madankollu, sabiex jintlaħqu d-definizzjonijiet komuni f'talbiet dejjem jiżdiedu għal informazzjoni statistika fuq livell reġjonali, l-Uffiċċju tal-Istatistika tal-Unjoni Ewropea, l-Eurostat, u l-Istituti Nazzjonali tal-pajjiżi Kandidati u tal-EFTA qablu li reġjuni ta' Statistika jiġu stabbiliti simili għall-klassifikazzjoni NUTS.
      
         (31)  Dan ma japplikax għal investituri privati li huma persuni fiżiċi.
      
         (32)  Din l-informazzjoni għandha tiġi aġġornata regolarment (eżempju kull 6 xhur) u għandha tkun disponibbli f'formati mhux proprjetarji.
      
         (33)  Metodoloġija komuni bħal din tista' tiġi pprovduta mill-Awtorità.